Gikan sa Sambanwá Special Bicol Missalette, 11 September 2020\nAn celebrasyon kan Penafrancia ngonian na taon (2020), saro sa dai malilingawan na Fiesta sa buhay kan mga paratubod asin perigrinos. Mayo nin Traslacion asin Fluvial processions. Garo ipinapangalad si Ina. Dai itinotugot an paghadok sa saiya asin sa Divino Rostro. Garo labi kaharayo na dai kayang aboton kan satong mga kamot. Arog kan eksperiensya kan nagkapirang perigrinos na hale sa luwas kan probinsya, na pinapuruli, dai lamang nahiling an imahe huli sa padagos na pag-iingat sa peligro kaining pandemia. Sa nagkapirang veces nadadangog ko sa nagkapira: “Ano an nangyayari sa kinaban niato? Nuarin matatapos an pandemiang ini?” An buhay nin tawo asin an futuro kan kinaban garo mayong kasigurohan. Minsan an posibleng vaccine, na pighohona na iyo an mapaampat sa paglakop kan helang, pinagdododahan na bakong ‘safe’ na gamiton huli sa kakulangan ‘so boot’ nin tamang pag-aadal sa magiging side effects kaini sa mga tao. An kinaban nagkakabaranga. An mga tao, nag-iiriwal. Dakul an nawawaran nin trabaho. An pagtios lakop. An mga tao naghahanap nin kasimbagan.\n‘Babae, uya an saimong Aki,’ dangan sinabihan an saiyang disipulo, ‘Uya an saimong Ina.’ (Jn 19:26-27) Sa mga tataramon na ini nin Kagurangnan, kita pinapagiromdom, magdolok kita sa Krus, duman makukua niato si Kristo, an Dios na ipinako asin nagadan huli sa satong mga kasalan. Kaiba Niya si Maria, na sagkod sa katapusan dai nanggad huminale sa kataed Niya. Ki Hesus, makukua niato an kasimbagan sa tabang kan paggiya ni Ina, Nuestra Snra de Penafrancia.\nSa lalawgon kan satong Kagurangnan—an Divino Rostro, ipinapahiling sa satuya an realidad kan buhay nin tao sa kinaban, (lugar na pinili nin Dios na manitawo kaiba niato—kaya dai kita nagsosolo). Kinaban na pano nin pagtios asin nin pagsakit, an gabos na ini, natatala sa lawog kan satong Kagurangnan.\nArin an dai naiisihan nin Dios sa mga pinag-aagihan niato sa buhay? Siisay an makakapagsabi na siya nagsosolo asin pinapabayaan? An gabos na ini tinios nin Kagurangnan nin may paglaom asin pagsarig sa kabotan nin Ama. Sabi Niya, ‘…Bako an kabotan ko, kundi an kabotan mo an kukuyogon.’ (Lk. 22:42)\nMantang totoo na bakong madali an pag-ako asin pagsabot kan mga nangyayari satuya sa panahon na ini nin pandemia, an celebrasyon kaining Penafrancia magin lugod okasyon nin pagpararom kan satong pagtubod, pagsarig asin pagkamoot sa Mahal na Dios. Padagos kung ipinagpapasalamat sa Kagurangnan, an nagdadakul na parasimba asin paradalan kan livestream coverage kan misa sa Novenario kan Divino Rostro. Grasya ini nin Dios. Harayo kita sa kadasaro, alagad sararo, sa pag-omaw sa Saiya huli kan Santamisa. Mayo man nin Traslacion asin Fluvial processions ngonian na taon, alagad magbabaha nin pag-omaw asin pasalalamat sa Dios asin ki Inang Penafracia huli sa satong kapahaan na makukua sa SantaMisa na satong ididolot sa altar.\nViva el Divino Rostro! Viva la Virgen!\n— Rev. Fr. Felipe B. Culvera, III\nCura Parroco, Santuario asin Parroquia ni Nuestra Señora de Peñafrancia


Libreng goto sa Semana Santa ibabawal na kan local IATF\nAn Municipal Police Station kan Calabanga, Camarines Sur magiging estricto sa pagbawal kan mga libreng goto asin ano paman na street foods sa gilid kan tinampo na dating ginigibo kan mga organisasyon nganing itao sa mga deboto ni Amang Hinulid na ma-penitential walk hale sa pagtaraid na banwaan pasiring sa kapilya kan Hinulid sa barangay Sta. Salud.\nAn local IATF sa pamamayo ni Alcalde Eduardo ‘‘Ed’’ Severo nagpahayag na dai na ngona tutugotan an dating kinaugalian na igwang mga organisasyon na voluntad nagpapa-goto asin iba pang pagkakan afuera sa libreng bottle water sa nag-aalay lakad o ‘‘penitential walk’’ kun Jueves Santo nganing magsungko sa melagrosong Amang Hinulid.\nPara sa proteksyon sa salud o sa caso sa Covid-19 mientras na nasa irarum pa sa Alert level 2 an saindang banwaan, sabi pa ni Severo.\nSa 35 banwaan sa Camarines Sur an pigdeclara sana kan national IATF sa Alert level 1 iyo an Bombon, Cabusao, Camaligan, Presentacion, San Fernando asin Ciudad nin Iriga alagad an iba pang mga banwaan mantenido sa Alert level 2.\nAMANG HINULID SA CALABANGA, CAMSUR. Dinadayo nin ribo-ribong mga debotos hale sa manlaen-laen na provincia maging turista nganing magsungko sa melagrosong imahen ngunian na Jueves saka Viernes santo, alagad mantang nasa Alert level 2 an banwaan nin Calabanga iluluwas sa Viernes, Abril 15 sa paagi kan motorcade procession. (dpa)\nRibo-ribo an masunko sa Hinulid sa maabot na Jueves asin Viernes Santo dawa dai nang panahon an mga awtoridad na magsitar kun sinda mga bakunado, alagad nag-apelo an jefe ejecutivo na magcooperar an publico kun dai pa fully vaccinated dai na ngona magpasiring sa saindang banwaan nganing malikayan an pagulakit sagcod maging super spreader kan virus.\nAn Departmento de Salud iyo na an nagpapatanid na posibleng maging causa kan paglangkaw kan caso sa Covid-19 an mga nangyayaring political rallies maging an dai nasusunod na social distancing sa mga actividades kan simbahan sa Semana Santa.\nAn prusesyon sa Amang Hinulid asin iba pang mga santo sa paagi nin motorcade na cada santo igwang nakasunod na saro sanang vehiculo. An ipapasunod na mga bagong guidelines asin sa health and safety protocols para man sana sa proteksyon sa salud kan namamanuan huli ta yaon pa an homa kan Covid-19, sabi pa ni Severo.\nTatawan buelo an ma-penitential walk kan mga deboto, sarado sa trafico sa kalabaan kan tinampo sa Santa Salud saka San Miguel. (dpa)


Operasyon kan e-Ataman kan OVP sa bilog na nin CSur\nPapahiwason na kan Office of the Vice President (OVP) an saindang Bayanihan e-Ataman operations sa bilog na Camarines Sur na enot nang operational na sa 3rd congressional district ni Diputado Gabby Bordado nganing ibaba na sa bilog na comunidad an paglaban sa coronavirus disease.\nSi Consejal Dr. Sonny Rañola, Chairman kan Committee on Health sa Sangguniang Panlungsod kan Ciudad nin Naga nagpahayag sa Bicol Mail na nag-atubang sainda si Bise Presidente Leni Robredo sa urulay ninda kan mga doktor asin representantes kan mga hospital sa Ciudad nin Naga nganing urulayan an problema sa padagos na paglangkaw kan caso sa coronavirus disease sa ciudad asin Camarines Sur tanganing magtarabangan sa tahaw kan reclamo nasa full capacity na an mga hospital sa Covid-19 wards.\nPresente sa urulay na ginibo kan Lunes, Hunyo 7 sa Avenue Plaza Hotel, Ciudad nin Naga an mga representante kan pribado asin gobiernong hospital, Camarines Sur Medical Society, City Health Officer asin iba pa.\nDakulang bagay an saindang meeting nganing makatabang sa inaatubang na krisis sa virus asin dapat pakusogon an advocacia sa vaccination program kan gobierno, sabi pa ni Rañola.\nSa saindang planong pahiwason an E-Ataman operations nagkaperang mga rekomendasyon an nahaman sa sinambit na urulay:\nSa tahaw si VP Leni Robredo pinangenotan an groundbreaking sa Angat Buhay Village sa Sitio Lapurisima, Brgy. Nato, Sagñay, Camarines Sur, kaibanan sinda Diputado Arnie Fuentebella, Alcalde Jovic Fuentebella, opisyales lokal asin mga ka-partner sa proyekto. (VP Robredo FB)\nAn enot dapat an mga LGUs tutugotan na an Home Quarantine alagad ciertohon na an pasyente igwang laen na cuarto asin comfort room na siya sana an magamit; 2. Seguradohon an LGUs igwang sadiring kumportableng isolation facilities para sa pasyente nagpopositivo sa Covid -19 na mga asymptomatic o mild symptoms, kun dai puede sa home quarantine; 3. Andam an e-Ataman na magtao nin libreng Covid care kits asin dapat ma-monitor aroaldaw. Alagad an pasyente na nasa red-flagged symptoms dadarahon sa doktor para sa magkakanigong interbensyon; asin 4. Mas marhay sa LGUs igwang sadiring oxygen tanks nganing matabangan an pasyente kun ini kaipuhan.\nBAYANIHAN E-ATAMAN PINUNAN\nKAN ABRIL 2021 SA NCRPLUS\nAn Bayanihan e-Ataman, sarong teleconsult service kaparejo kan Bayanihan E-Konsulta program, na piglansar kan OVP kan Abril 2021 sa NCRPlus Buble para sa outpatient care.\nPigpunan na sa tercer distrito kan Camarines Sur kan Mayo 2021 katuwang si Congresista Bordado, alagad pinahiwas na sa bilog na provincia.\nCOVID WARDS PANO\nNIN MGA PASYENTE\nDai palang nahahaloy an Bicol Medical Center nagpaluwas nin aviso sa publico na an saindang isolation wards sa pasyente sa Covid-19 yaon na sa ‘‘full capacity’’.\nEpektibo puon kan Domingo, Hunyo 6 sagcod na dai pa binabawi kan BMC. Huli kaini lilimitaran an pag-ako kan pasyente sa Covid-19 alagad maako sana kun ‘‘critical conditions’’\nNag-apelo na sa LGUs sa rehiyon Bicol na tabangan sinda na dagdagan an quarantine facilities nganing digdi darahon an may mga mild symptoms o asymptomatic.\nSa Ciudad nin Naga, pigconverter na an Our Lady of Lourdes Infirmary sa Barangay Carolina puon kan Hunyo 6 bilang temporaryong Covid-19 treatment facility. (DPA)


Naglakaw si Enoc Kaiba nin Diyos\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik Español Estonian Ewe Fijian Finnish Fon Ga Georgian Greenlandic Griego Guarani Gun Haitian Creole Hapon Hausa Hebreo Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Ingles Isoko Italiano Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mizo Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Ruso Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nARUGON AN SAINDANG PAGTUBOD | ENOC\n‘Ikinaugma Siyang Marhay nin Diyos’\nSI Enoc nabuhay nin halawig na panahon. Masakit paniwalaan, pero an tawong ini nabuhay nin mga 365 taon—labi pang marhay sa apat na doble kan ilinalawig kan buhay nin tawo ngunyan! Pero bako pa talaga siyang gurangon kun ikukumparar sa buhay kan mga tawo kan panahon niya. Kaidto kayang mga 50 siglo na an nakaagi, halawig na marhay an buhay kan mga tawo. An inot na tawong si Adan, labi nang 600 an edad kan mamundag si Enoc, asin nabuhay siya nin labi pang tulong siglo! Mas halawig pa ngani diyan an nagin buhay kan pira sa mga naggikan ki Adan. Kaya sa edad na 365, si Enoc posibleng nasa kakusugan pa asin garo baga dakulon pa siyang puwedeng magibo. Kaso sagkod na sana duman an nagin buhay niya.\nPosibleng namemeligrong marhay an buhay kaidto ni Enoc. Maiimahinar tang nagdudulag siya asin dai mahali sa isip niya an reaksiyon kan mga tawong pinaabutan pa sana niya kan mensahe nin Diyos. Risang-risa sa lalawgon ninda an grabeng kaanggutan. Uyamon saiya an mga tawo. Dai ninda maako an mensahe niya, asin nababaldi sinda sa Diyos na nagsugo saiya. Dai ninda kayang kulgan an Diyos ni Enoc na si Jehova, pero kayang-kaya nindang kulgan an lalaking ini! Tibaad iniisip-isip ni Enoc kun baga mahihiling pa niya an pamilya niya. Naisip daw niya an saiyang agom asin mga aking babayi o an saiyang aking si Matusalem o an makuapo niyang si Lamec? (Genesis 5:21-23, 25) Ini na daw an katapusan niya?\nMedyo misteryoso an istorya kan buhay ni Enoc sa Bibliya. Nasambit siya sa tulo sanang haralipot na pagkasaysay sa Bibliya. (Genesis 5:21-24; Hebreo 11:5; Judas 14, 15) Pero igo na an mga iyan para mailadawan ta siya bilang sarong lalaki na may dakulang pagtubod. May sinusustentuhan ka daw na pamilya? Napaatubang ka na daw sa sitwasyon kun sain nasakitan kang manindugan para sa pinaniniwalaan mong tama? Kun iyo, dakul kang manunudan sa pagtubod ni Enoc.\n‘NAGLAKAW NANGGAD SI ENOC KAIBA NIN DIYOS’\nAn katawuhan kan panahon ni Enoc sobra karaot. Iyan an ika-7 henerasyon puon ki Adan. Totoo, an mga tawo kaidto haranihon pa sa pagigin perpekto sa pisikal, na karakteristiko kaidto ni Adan asin Eva pero naiwara ninda. Iyan an dahilan kaya haralawigon pa an buhay kan mga tawo kaidto. Pero, nasa teribleng kamugtakan sinda sa moral asin espirituwal. Lakop na marhay an kadahasan. Nagpuon iyan sa ika-2 henerasyon, kan gadanon ni Cain an tugang niyang si Abel. An saro sa mga gikan ni Cain garo baga ipinaghambog pa na nalabihan niya an kadahasan asin pamamalos ni Cain! Sa ika-3 henerasyon, sarong bagong karatan an luminataw. An mga tawo nagpuon na mag-apod sa pangaran ni Jehova, pero bako para sambahon siya. Minalataw na ginagamit ninda an banal na pangaran nin Diyos sa mapaglanghad asin daing galang na paagi.—Genesis 4:8, 23-26.\nPosibleng lakop nang marhay kan panahon ni Enoc an arog kaiyan na maraot na relihiyon. Kaya, kan nagdadakula si Enoc, kinaipuhan niyang gumibo nin desisyon. Aarugon daw niya an pamumuhay kan mga tawo kan panahon niya? O hahanapon niya an tunay na Diyos, si Jehova, na naggibo kan langit asin daga? Siguradong nakatabang sa saiya an naaraman niya manungod ki Abel, na nagadan na martir huli ta an paagi nin pagsamba niya iyo idtong inuuyunan ni Jehova. Nagdesisyon si Enoc na arugon si Abel. Mababasa ta sa Genesis 5:22: ‘Naglakaw si Enoc kaiba nin Diyos.’ Ipinapahiling kan magayon na paglaladawan na iyan na naiiba si Enoc bilang sarong tawong may takot sa Diyos sa sarong kinaban na daing Diyos. Siya an inot na tawo na ilinadawan sa Bibliya sa paaging iyan.\nSinambit man sa bersikulong iyan na kan mamundag an aki niyang si Matusalem, si Enoc padagos na naglakaw kaiba ni Jehova. Kaya mahihiling ta digdi na may pamilya na si Enoc kan 65 anyos siya. May agom siya, na dai pinangaranan sa Bibliya, asin ‘mga aking lalaki asin babayi’ na dai sinambit kun pira. Para masabi na naglalakaw kaiba nin Diyos an sarong ama na may inaasikaso asin sinusustentuhan na pamilya, kaipuhan niyang atamanon an saiyang pamilya sigun sa paagi nin Diyos. Aram ni Enoc na linalauman ni Jehova na magigin maimbod siya sa saiyang agom. (Genesis 2:24) Asin siguradong ginibo niya an pinakamakakaya niya na maitukdo sa mga aki niya an dapit sa Diyos na Jehova. Anong resulta?\nDikit sana an itinaong detalye kan Bibliya dapit diyan. Mayong sinasabi iyan dapit sa pagtubod kan aki ni Enoc na si Matusalem, na an buhay iyo an pinakahalawig sa rekord kan Bibliya, na uminabot sagkod sa taon na nangyari an makasaysayan na Delubyo. Pero, nagin aki ni Matusalem si Lamec. Nagpang-abot pa nin labing sarong siglo an buhay ni Lamec asin an buhay kan lolo niyang si Enoc. Asin nagdakula si Lamec na may pambihirang pagtubod. Ginamit siya ni Jehova para ipahayag an sarong hula dapit ki Noe, na aki ni Lamec, asin nautob an hulang iyan pakatapos kan Baha. Si Noe, arog kan lolo niya sa tuhod na si Enoc, sinambit man na naglakaw kaiba nin Diyos. Dai nahiling ni Noe si Enoc. Pero, nagwalat si Enoc nin magayunon na pamana. Tibaad naaraman ni Noe an pamanang iyan paagi sa saiyang ama na si Lamec o sa lolo niyang si Matusalem o puwede pa nganing sa ama ni Enoc na si Jared, na nagadan kan 366 anyos si Noe.—Genesis 5:25-29; 6:9; 9:1.\nIsip-isipa an pagkakaiba ni Enoc ki Adan. Si Adan perpekto pero nagkasala ki Jehova asin nagwalat nin pamana na pagrebelde asin kasakitan sa mga naggikan sa saiya. Mantang an bakong perpektong si Enoc, naglakaw kaiba nin Diyos asin nagwalat nin pamana na pagtubod sa mga naggikan sa saiya. Nagadan si Adan kan 308 anyos si Enoc. Nagmundo daw an pamilya ni Adan sa pagkagadan kan grabe kamakasadiring apuon ninda? Dai ta aram. Ano man an nangyari, ‘naglakaw nanggad si Enoc kaiba nin Diyos.’—Genesis 5:24.\nKun may inaasikaso kang pamilya, isipon kun ano an manunudan mo sa pagtubod ni Enoc. Iyo, mahalaga an pagtagama nin materyal na pangangaipo kan pamilya mo, pero mas mahalaga nanggad an pagtagama sa sainda nin espirituwal na mga bagay. (1 Timoteo 5:8) Maitatao mo iyan bako lang paagi sa sinasabi mo kundi paagi sa mga gibo mo. Kun maglalakaw ka kaiba nin Diyos arog ni Enoc, asin magpapagiya sa ipinasabong na mga pamantayan nin Diyos, makakapagtao ka man sa pamilya mo nin magayunon na pamana—sarong pambihirang halimbawa na puwede nindang arugon.\nSI ENOC ‘NAGPROPESIYA MAPADAPIT SA SAINDA’\nTibaad nakamati si Enoc nin kamunduan bilang sarong tawong may pagtubod na nasa kinaban na daing pagtubod. Pero, narisa daw siya kan Diyos niyang si Jehova? Iyo. Nag-abot an aldaw na nakipagkomunikar si Jehova sa maimbod niyang lingkod na ini. Tinawan nin Diyos si Enoc nin mensaheng ipapaabot sa mga tawo kan panahon niya. Kaya ginibo niya si Enoc na propeta, an inot na propeta na an mensahe ihinayag sa Bibliya. Naaraman ta iyan huling si Judas, na tugang ni Jesus sa ina, pinasabngan na isurat an hula ni Enoc pakalihis nin dakul na siglo. *\nAno an ihinula ni Enoc? Arog kaini an pagkasabi kaiyan: “Uya! Si Jehova nag-abot kaibanan an saiyang manampulong ribong banal na mga anghel tanganing isagibo an paghukom sa gabos, asin tanganing patunayan an pagkakasala kan gabos na bakong diyosnon may koneksiyon sa gabos na maraot na bagay na saindang ginibo, asin may koneksiyon sa gabos na nakakapanggirabong bagay na itinaram tumang sa saiya kan mga parakasalang daing paggalang sa Diyos.” (Judas 14, 15) Ngunyan, maririsa nindo digdi na nagtataram si Enoc sa paagi na tapos na an pangyayari, na garo baga inutob na nin Diyos an hula diyan. Inarog an paaging iyan nin pagsurat kan dakul na suminunod na mga hula. An ideya iyo ini: An propeta nagtataram sa paagi na sigurado siyang mangyayari iyan, kaya sinabi niya iyan sa paaging garo nangyari na!—Isaias 46:10.\nDaing takot na ipinahayag ni Enoc an mensahe nin Diyos sa sarong maringis na kinaban\nAno daw an namatian ni Enoc sa pagpaabot niya kan kapahayagan na iyan, na tibaad paagi sa paghulit kaiyan sa gabos na makakadangog? Isip-isipa kun gurano kagabat kan patanid na iyan—ginamit diyan an mga tataramon na “bakong diyosnon,” “maraot,” ‘nakakapanggirabo,’ asin “daing galang,” para ipahiling kun gurano karaot kan mga tawo, kan mga ginigibo ninda, asin kan paagi ninda sa paggibo kaiyan. Kaya, an hulang iyan nagserbing patanid sa gabos na tawo na nagin sobra karaot an kinaban na ginibo ninda puon kan pahalion an tawo sa Eden. An kinaban na iyan masagkod sa kapahapahamak na katapusan kun humiro na si Jehova kaiba an saiyang “manampulong ribong banal na mga anghel”—makapangyarihan na mga hukbo na nakaposisyon na lumaban—para manglaglag. Daing takot na ipinaabot ni Enoc an patanid na iyan na hali sa Diyos, asin solo sana siya! Puwedeng pighihiling siya kaidto kan hoben na si Lamec, na hangang-hanga sa kusog nin buot kan lolo niya. Naiintindihan ta kun taano.\nAn pagtubod ni Enoc puwedeng magpahiro sato na siyasaton an satong sadiri kun baga an paghiling ta sa kinaban na kinabubuhayan ta kapareho kan paghiling diyan nin Diyos. An paghukom na kusog-buot na ipinahayag ni Enoc kan panahon niya aplikado pa sagkod ngunyan. Kauyon kan patanid ni Enoc, linaglag ni Jehova an maraot na kinaban kan panahon ni Noe paagi sa makasaysayan na Delubyo. An paglaglag na idto magigin kaagid kan mas grabeng paglaglag na mangyayari sa maabot na panahon. (Mateo 24:38, 39; 2 Pedro 2:4-6) Arog kaidto, handa na man ngunyan an Diyos kaiba an manampulong ribong banal na mga anghel para ipaabot an makatanusan na paghukom sa maraot na kinaban. Dapat na isapuso kan lambang saro sato an patanid ni Enoc asin ipaabot man iyan sa iba. Puwedeng dai magtubod diyan an satong mga kapamilya asin amigo. Tibaad may panahon na mamatian tang nagsosolo kita. Pero dai nuarin man pinabayaan ni Jehova si Enoc; dai man niya papabayaan an maimbod na mga lingkod niya ngunyan!\n‘IBINALYO TANGANING DAI MAEKSPERYENSIYAHAN AN NORMAL NA KAGADANAN’\nPaano nagtapos an buhay ni Enoc? Garo baga mas misteryoso pa asin nakakaintriga an nagin kagadanan niya kisa sa nagin buhay niya. Sa Genesis, ini sana an sinasabi: ‘Naglakaw nanggad si Enoc kaiba nin Diyos, asin nawara, huli ta dinara siya nin Diyos.’ (Genesis 5:24) Paano dinara nin Diyos si Enoc? Pakalihis nin panahon, ipinaliwanag ni apostol Pablo: “Paagi sa pagtubod si Enoc ibinalyo tanganing dai niya maeksperyensiyahan an normal na kagadanan, asin dai na siya nanumpungan maski sain dahil ibinalyo na siya nin Diyos; huli ta bago siya ibinalyo nag-ako siya nin patotoo hali sa Diyos na ikinaugma Niya siyang marhay.” (Hebreo 11:5) Ano an buot sabihon ni Pablo kan mga tataramon na “ibinalyo tanganing dai niya maeksperyensiyahan an normal na kagadanan”? May nagkapirang bersiyon nin Bibliya an nagsasabi na dinara nin Diyos si Enoc sa langit. Pero imposible iyan. Ipinapahiling kan Bibliya na si Jesu-Cristo an pinakainot na binuhay liwat pasiring sa langit.—Juan 3:13.\nKun siring, sa anong paagi “ibinalyo” si Enoc kaya dai na niya ‘naeksperyensiyahan an normal na kagadanan’? Posibleng naggibo si Jehova nin paagi tanganing magadan si Enoc sa matuninong na paagi, na dai namamatian an sakit nin kagadanan. Pero bago kaiyan, nag-ako si Enoc nin “patotoo hali sa Diyos na ikinaugma Niya siyang marhay.” Paano? Bago siya magadan, posibleng ipinahiling saiya nin Diyos an sarong bisyon, tibaad ipinahiling saiya na paraiso na an daga. Paagi sa malinaw na tandang iyan kan pag-uyon ni Jehova, si Enoc nagturog sa kagadanan. May koneksiyon ki Enoc asin sa iba pang maimbod na mga lalaki asin babayi, si apostol Pablo nagsurat: “An gabos na ini nagadan na marigon an pagtubod.” (Hebreo 11:13) Pagkatapos kaiyan, tibaad hinanap kan mga kaiwal niya an saiyang hawak, pero “dai na siya nanumpungan maski sain,” puwedeng dahil tinuyo ni Jehova na mawara an bangkay niya para dai iyan lapastanganon o gamiton sa pagpalakop nin palsong relihiyon. *\nKaya nasa isip an maka-Kasuratan na pangangatanusan na iyan, imahinaron ta kun paano natapos an buhay ni Enoc. Isipon an eksenang ini, na sarong posibilidad sana sa nangyari kaidto. Si Enoc nagdudulag asin nangruruluya na sa kapagalan. Linalapag siya kan mga tawong angguton saiya huli sa ipinahayag niyang mensahe nin paghukom. Nakahanap si Enoc nin matataguan asin mapapahingaluan nin madali, pero aram niya na dai niya talaga sinda madudulagan. Makulog na kagadanan an sigurado nang maabot sa saiya. Mantang nagpapahingalo siya, namibi siya sa saiyang Diyos. Dangan, nakamati siya nin lubos na katuninungan. Paagi sa sarong bisyon, dinara siya sa harayuon na lugar. Malinawon an bisyon na iyan kaya garo talaga yaon si Enoc sa lugar na idto.\nPosibleng napapaatubang si Enoc sa madahas na kagadanan kan kinua siya ni Jehova\nImahinaron na nahiling niya an sarong tanawon, sarong kinaban na ibang-iba sa kinaban na aram niya. Sa paghiling niya, arog iyan kagayon kan hardin nin Eden. Naiiba lang iyan ta mayong mga kerubin na nagbabantay para dai makalaog an mga tawo. Dakulon siyang nahiling na mga lalaki asin babayi, gabos makusog asin maliksi. Matuninong an pag-iribanan ninda. Mayo lamang nin pagkaungis asin nin persekusyon dahil sa relihiyon na iyong kinatudan ni Enoc. Huli kaiyan, namatian ni Enoc an pagpakusog, pagkamuot, asin pag-uyon ni Jehova. Sigurado siya na ini talaga an lugar na para sa saiya; ini an magigin istaran niya. Mantang mas urog na katuninungan an namamati niya, ipinirong ni Enoc an mga mata niya sagkod na makaturog na siya nin nanok.\nAsin nagdanay siya sa kamugtakan na iyan sagkod ngunyan—turog sa kagadanan, na siguradong nasa memorya kan Diyos na Jehova! Arog kan ipinanuga ni Jesus, maabot an panahon na an gabos na yaon sa memorya nin Diyos makakadangog kan boses ni Cristo asin maruluwas hali sa lulubngan, asin mahihiling ninda an sarong magayon asin matuninong na bagong kinaban.—Juan 5:28, 29.\nGusto mo man sa lugar na iyan? Siguradong mauugma kang makaulay mismo si Enoc. Isip-isipon an dakul na magagayon na bagay na puwede tang manudan sa saiya! Masasabi niya sa sato kun tama an naimahinar ta sa huring mga taon kan buhay niya. Pero may sarong bagay na kaipuhan ta nang manudan saiya ngunyan. Pagkatapos na sambiton si Enoc, si Pablo nagsabi: “Kun mayo nin pagtubod imposibleng mapaugma an Diyos.” (Hebreo 11:6) Saro nanggad na mapuwersang dahilan para arugon niyato gabos an makusog na pagtubod ni Enoc!\n^ par. 14 May nagkapirang iskolar sa Bibliya an nagsasabi na nagkotar daa si Judas sa sarong apokripal na libro na inaapod na Libro ni Enoc, pero an librong iyan imbento sana asin dai sigurado kun sain naggikan, na salang ipinapanungod ki Enoc. Eksaktong sinambit diyan an hula ni Enoc, pero posibleng kinua iyan sa sarong suanoy na reperensiya na mayo na ngunyan—tibaad sarong dokumento o sarong berbal na tradisyon. Posibleng ginamit ni Judas an kaparehong suanoy na reperensiya, o tibaad naaraman niya an dapit ki Enoc paagi ki Jesus, na kan nasa langit pa nahiling mismo an nagin buhay ni Enoc.\n^ par. 20 Kaagid kaiyan, posibleng sinigurado man nin Diyos na dai magamit sa arog kaiyan na salang mga gibo an bangkay ni Moises asin ni Jesus.—Deuteronomio 34:5, 6; Lucas 24:3-6; Judas 9.


1 NEPHI TSAPTER 3 continued...\n18 Ta hilnga, sinda mismo an nagsasayuma sa mga tataramon kan mga propeta. Kaya, kun an sakong ama dapat na mag-estar sa dagang ini pagkatapos na siya sinugong maghale paluwas sa daga, uya, siya man mapapara. Kaya, dapat lang na maghale siya paluwas sa Jerusalem.\n19 Asin uya dangoga, ini kadunungan nin Diyos na dapat tang makua an mga talaan, tanganing maipreserba nyatong maipamana sa satuyang mga kaakian an lenguwahe kan satuyang mga ama;\n20 Asin man satuyang maipreserba sa sainda an mga tataramon na pinagsarabi kan mga nguso nin mga banal na propeta, na saindang ipinagbalangibog sa mga tawo sa balaog nin Expiritu asin kapangyarihan nin Diyos, bago pa man an kinaban, hanggan sa mga presenting panahon.\n21 Asin nangyari na sa pagkatapos kan arog kaining manera nin lenguwahe na sakuyang nakumbinsi an mga tugang ko na sinda magka-igwa nin pagtubod na hamanon an mga pinagsugo nin Diyos.\n22 Asin nangyari na kami nagpaduman sa lugar kan samuyang pinaggikanan asin tiniripon niamo an mga bulawan, an samuyang mga plata, asin an samuyang makantidad na kagamitan.\n23 Asin pagkatapos ming matipon ining gabos na mga bagay, nagbalik kami giraray sa harong ni Laban.\n24 Asin nangyari na kami naglaog ki Laban, asin samuyang hinagad saiya na itao niya samuya an mga rekords na naka-ukit sa mga bronseng lamina, na bilang karibay itatao niamo saiya an samuyang mga bulawan, an samuyang mga plata, asin an gabos niamong makantidad na kagamitan.\n25 Asin nangyari na kan mahiling ni Laban an samuyang mga propriedad, asin ta ini kadakul na marhay, nasilaw siya sa mga ini, ta pinaralayas kami gabos, asin pinaralamag kami kan saiyang mga surugoon tanganing garadanon, asin mapasaiya na an gabos na bagay na samuyang dinara.\n26 Asin nangyari na kami nagdurulag sa atubangan kan mga surugoon ni Laban, asin na-obligar kaming maghale na walat an samuyang mga dara-darang mga propriedad, asin an mga idto napaduman sa mga kamot ni Laban.\n27 Asin nangyari na kami nagdurulag pasiring sa kaparangan, asin an mga surugoon ni Laban dae nakalamag samuya, asin itinago mi an samuyang mga sadire sa lungib nin sarong gapo.\n28 Asin nangyari na naanggot na gayo si Laman sakuya, asin sa sakong ama; asin iyo man si Lemuel, ta nagdadangog siya sa mga tataramon ni Laman. Kaya si Laman asin Lemuel nakapagtaram nin magagabat na mga tataramon samuya, na mga nguhod nindang mga tugang, asin sinda nagpakulog samuya na gamit an sarong panukod.\n29 Asin nangyari talagang pinakol ninda kami nin panukod, uya, hilnga, sarong anghel nin Kagurangnan an nag-abot asin nakatindog sa samuyang atubangan, asin nagtaram sainda na nagsasabi: Tadaw baya ta saindong pinapakulgan an mga nguhod nindong tugang nin panukod? Aram daw nindo na pinili siya nin Kagurangnan para magin tapapamayo nindo, asin ini nin huli sa saindong mga mararaot na gibo? Uya pinapatanidan kamo na magduman sa Jerusalem giraray, asin an Kagurangnan itatao sa saindong mga kamot is Laban.\n30 Asin pagkatapos na anghel makapagtaram samuya, siya naghale na.\n31 Asin pagkatapos na naghale na an anghel, si Laman asin Lemuel giraray nagpoon na maggurumod-gumod, na nagsasabi: Paano daw magigin possible na itatao sa satuyang mga kamot si Laban? Uya hilnga, siya makapangyarihan na tawo, asin puwede siyang makapagsugo nin singkuwenta, iyo, maski manggagadan nin singkuwenta man; tapos kita pa kaya?\n# posted by Unknown @ 4/03/2004 03:25:00 PM\n1Nephi Tsapter 2 continued....\n11 Ngonian sinabi niya man an mga ini dahil sa katisoan kan mga liog ni Laman asin Lemuel; ta hilnga sinda mismo naggugurumod-gumod sa kadakul na bagay laban sa saindang ama, nin huli ta siya sarong bisyonaryong tao, asin sinda pinamayuhan sa luwas kan lugar nin Jerusalem, binayaan an daga kan saindang pinagkagirikanan, asin an saindang bulawan, an saindang plata, an saindang makantidad na mga bagay, tanganing mapara sa kaparangan. Asin an bagay na ini sinabi pa ninda naggibo niya nin huli sa mga hangal na mga imahinasyon kan saiyang puso.\n12 Asin ta sinda Laman asin Lemuel, bilang mga matua, naggugurumod-gumod kontra sa saindang ama, kaya arog sinda kaini ta dae sinda nag-aaram kan mga bagay na ginibo kan saindang Diyos na iyo an naglalang sainda.\n13 Ni magtubod sinda na an Jerusalem, an bantog na siyudad, marurunot sabi pa kan mga tataramon kan mga propeta. Asin sinda naaarog man sa mga Judio na yaon sa Jerusalem, na nagmamawot na paraon an buhay kan saindang ama.\n14 Asin nangyari na an sakong ama nakipag-olay sainda sa burobukid nin Lemuel, may kapangyarihan, naririmpos nin Espiritu, hanggan sa an saindang mga hawak nangungubog-kubog sa atubangan niya. Asin sinda saiyang pigribong, kaya sinda daeng gayo nagka-igwa nin kusog nin buot na makapagtaram kontra saiya; kumbaga sinda suminunod kun ano an ipinagsugo sainda.\n15 Asin an sakong ama nag-eestar sa sarong tolda.\n16 Asin ini nangyaring naglipas, na ako, si Nephi, na hoben pang gayo, alagad may dakulang panghawakon, asin mas may dakulang kamawotan na maaraman an mga misteryo nin Diyos, kun kaya, nangangapudan ako sa Kagurangnan; asin hilnga ako saiyang binisita, asin pinalumoy an sakuyang puso asin ako nagtubod sa gabos na tataramon na ipinagsabi sako kan sakuyang ama; kun kaya, dae ako nagrebelde laban saiya na arog kan ginigibo kan mga tugang ko.\n17 Asin ako nakipag-olay ki Sam, asin sakuyang ipinaaram saiya an gabos na bagay na an Kagurangnan pinaghimo sakuya sa paagi kan saiyang Banal na Espiritu. Asin nangyari na siya naniwala sa mga tataramon ko.\n18 Pero, hilnga, si Laman asin si Lemuel habo nanggad na magdangog sa sakuyang mga tataramon; asin nagkukulog an saindang mga buot sa dahilan na matatagas an saindang mga puso asin ako nangapudan sa Kagurangnan para sainda.\n19 Asin nangyari naglipas na an Kagurangnan nakipag-olay sa sakuya na an sabi: Paladan ka, Nephi, nin huli sa saimong pagtubod, ta ikaw nagmamawot sakuya nin may kahigosan, asin may mapagpakumbabang puso.\n20 Asin ta ika padagos na nag-uutob kan sakuyang mga pinagsusugo, ikaw mag-uuswag, asin dadarahon sa dagang pangako; iyo, sa daga na sakuyang pinag-andam para sa saimo; iyo, sa daga na mas piniling labi pa sa gabos na mga kadagaan.\n21 Asin ta habang an saimong mga tugang magrerebelde kontra sa saimo, sinda wawaraon sa atubangan nin Kagurangnan.\n22 Asin ta ika padagos na mag-uutob kan sakuyang mga kasugoan, ika gigibohon kong tagapamayo asin sarong paratukdo labaw sa saimong mga tugang.\n23 Ta hilnga, sa aldaw na sinda magrerebelde laban sakuya, isusumpa ko sinda nin sarong makuring sumpa, asin sinda mayong kapangyarihan sa saimong banhi puwera lang kun sinda man magrerebelde kontra sakuya.\n24 Asin kun mangyayari man na magrerebelde sinda laban sa sakuya, sinda magsisirbeng latigo kan saimong banhi, tanganing sinda man maghihingohang makamangno sa mga dalan nin pagkagiromdom.\n# posted by Unknown @ 4/03/2004 01:30:00 PM\n1 NEPHI TSAPTER 2\nPinagdara ni Lehi an saiyang pamilya duman sa kaparangan na harani sa Pulang Dagat --- Binarayaan ninda an saindang mga pagsasadire --- Nagdulot si Lehi nin sakripisyo sa Kagurangnan asin tinurukdoan niya an saiyang mga kaakiang lalaki na magsunod sa mga kasugoan --- si Laman asin si Lemuel naggurumod-gumod laban sa saindang ama --- si Nephi naging masinurunod-sunod asin may pagtubod na nangangadyi; An Kagurangnan nagtaram saiya, asin pinili siyang lider urog sa saiyang mga katugangan.\nUya hilnga, nangyari na an Kagurangnan nagtaram sa sakuyang ama, iyo, maski sa pangiturugan, asin nagsabi saiya: Paladan ka Lehi, dahil sa mga bagay na saimo nang naginibo; asin ta ika matinubod-tubod asin ta pinagbalangibog mo sa mga tawong ini an mga bagay na pinagsugo ko saimo, asin ta hilnga gusto nindang kuahon an saimong buhay.\n2 Asin nangyari na sinugo nin Kagurangnan an sakuyang ama, sa paagi nin pangiturog, na kuahon niya an saiyang pamilya asin maghale pasiring sa kaparangan.\n3 Asin nangyari na dinangog niya an tataramon nin Kagurangnan, kun saen saiyang ginibo an pagsugo nin Kagurangnan saiya.\n4 Asin nangyari na siya naghale pagduman sa kaparangan. Asin binayaan niya an saiyang harong, asin an lugar kan saiyang pinaggikanan, asin an saiyang bulawan, asin mga plata, an saiyang makantidad na mga bagay-bagay asin mayo siyang dinararang saiya, laen lang kan saiyang pamilya, asin mga balon, asin mga tolda, asin nagharale pagduman sa kaparangan.\n5. Asin siya nag-abot sa may pag-ultanan harani sa Pulang Dagat; asin nagpadagos sindang naglakaw sa kaparangan sa pag-ultanan na haranihon na sa Pulang Dagat; asin siya mismo naglakaw na kairiba an saiyang pamilya, na kairiba an ina, si Sariah, asin an sakuyang mga matuang tugang na sinda Laman, Lemuel, asin Sam.\n6 Asin nangyari na naglakaw sinda sa laog nin tulong aldaw sa lugar nin kaparangan, tinugdok niya an saiyang tolda sa sarong bukidnon na harani sa gilid kan salog nin tubig.\n7 Asin nangyari na naggibo siya nin altar nin mga gapo, asin naghimo nin sarong pagdulot para sa Kagurangnan, asin nagtao nin pasasalamat sa Kagurangnan na satong Diyos.\n8 Asin nangyari na inapud niya an salog nin tubig sa ngaran na Laman, asin nag-uula pasiring sa Pulang Dagat; asin an burobukid-bukid na yaon na gayo sa mga pag-ultanan na harani sa may bunganga kaini.\n9 Kan mahiling nin sakuyang ama na an mga tubig nin sapa nag-uula pasiring sa kabuhusan nin Pulang Dagat siya nagtaram ki Laman, na nagsasabi: O Ika magin kapareho laman sa salog na ini, na padagos na nasusupay sa kabubunan nin gabos na karahayan!\n10 Asin sinabi niya ki Lemuel: O Ika magin arog ka laman sa burobukid na ini, makusog asin matibay, asin dae magbabago sa pagsunod kan mga Kasugoan nin Kagurangnan.\n# posted by Unknown @ 4/03/2004 01:29:00 PM\nAN ENOT NA LIBRO NI NEPHI\nAn Saiyang Pamamahala asin Ministeryo\nIyo ini an kasaysayan ni Lehi asin kan saiyang agom na si Sariah, asin kan apat niyang mga aking lalaki na an mga pangaran, (magpoon sa pinakamatua) si Laman, Lemuel, Sam asin Nephi. An Kagurangnan nagpatanid ki Lehi na maghale paluwas sa daga nin Jerusalem, ta nagparapropesiya siya sa mga tawo manungod sa saindang mga gibong karaotan asin mawot ninda na ipahamak an saiyang buhay. Mga tulong aldaw sindang naglakaw sa kaparangan na kairiba an saiyang pamilya. Si Nephi asin an saiyang mga tugang asin nagbalik sa lugar nin Jerusalem tanganing kuahon an mga record kan mga Judio. An estorya kan saindang mga kasakitan. Inaragom kan mga aki ni Lehi an mga aking daraga ni Ishmael. Iniriba ninda an saindang mga pamilya asin nagpasiring sa kaparangan. An saindang mga pagsakit asin mga kakulugan nin boot habang yaon sa kaparangan. An saindang direksiyon sa paglalakbay. Inabot ninda an lugar harani sa mga kadagatan. An mga tugang ni Nephi nagrebelde laban saiya. Sinda saiyang pinaribongan, asin naggibo nin dakulang barko. Inapud ninda an ngaran kan lugar na Masagana. Nagbiyahe sinda sa dakulang kadagatan pasiring sa lugar nin promise, asin duman pa sa harayo. Ini siring sa pagkasurat ni Nephi; o sa ibang tataramon, Ako si Nephi, Kagsurat kan kasuratan na ini.\nPinagpromisa ni Nephi an pagsurat nin kasaysayan kan saiyang banwaan --- Nahiling ni Lehi sa sarong bisyon an sarong harigi nin kalayo asin nagbasa siya sa sarong libro nin Propesiya --- Inomaw niya an Diyos, asin ipinangenot niyang binareta an pag-abot kan Mesiyas, asin Propesiya mapanungod sa pagkaraot kan Jerusalem --- Siya pinagpersiger kan mga Judio. Mga 600 B.C.\nAko si Nephi, na ipinangaki sa marhayon na mga magurang, kun kaya ako natukdoan nin haros gabos na pagkanuod kan sakuyang ama; asin sa rason na nahiling ko an kadakul na mga kasakitan sa paglipas nin panahon kan sakuyang mga aldaw, daeng pagkukulang, na pinagtaw-anan nin halangkaw na pabor nin Kagurangnan sa gabos kong mga aldaw; iyo, sa pagkakaguno ko nin dakulang kaaraman dapit sa karahayan asin kan mga misteryo nin Diyos, kun kaya naggibo ako nin record kan gabos kong mga naginibohan kan sakong mga aldaw.\n2 Iyo, ako naggibo nin record sa lenguwahe kan sakong ama, na pinagtiripon-tipon na pagkanuod nin mga Judio asin kan lenguwahe nin mga Ehipsiyano.\n3 Asin ako nakakaaram na an record na sakuyang ginibo sarong totoo; asin ginibo kan sakuyang sadireng kamot; asin nahimo ko ini na husto sa sakuyang pagkaaram.\n4 Nin huli ta ini nangyaring naglipas na sa pagpopoon pa sana kan paghahade ni Zedekiah, hade nin Judah, (an sakong ama, si Lehi, nahaloy na nag-estar sa Jerusalem sa gabos niyang aldaw); asin sa taon man sanang idto may mga nagruluwas na mga propeta, nagbabalangibog sa mga tawo na inaagda sindang magsolsol, ta kun dae an Bantog na siyudad nin Jerusalem rurunoton.\n5 Kunbaya ini nangyaring naglipas na an sakong ama, si Lehi, habang siya nagpapadagos sa paglalakaw ipinapangadye niya sa Kagurangnan, iyo, sa bilog niyang puso, an saiyang sadireng banwaan.\n6 Asin ini nangyaring naglipas na habang siya nangangadyi sa Kagurangnan, nagpahiling sa atubangan niya an sarong harigi nin kalayo asin nakatugdon sa ibabaw nin sarong gapo; asin sa kadahilanan kan mga bagay na saiyang namamasdan asin nadadangog grabeng gayo an saiyang pagkatakot.\n7 Asin ini nangyaring naglipas na nag-uli siya sa harong niya sa Jerusalem; asin ibinagsak niya an saiyang hawak sa higdaan, habang nakukunupanang gayo nin Espiritu asin nin mga bagay na saiyang nasaksihan.\n8 Habang nasa kapanoan pa siya nin Espiritu, siya pinagdara sa sarong bisyon, na saiyang nahiling na buminuka an kalangitan, asin naisip niyang nahiling an Diyos na nakatukaw sa saiyang trono, na napapalibutan nin kadakul-dakul na mga anghel na nagkakarantahan asin nag-oomaw na gayo sa saindang Diyos.\n9 Asin pagkatapos kan mga bagay na ini, nahiling niya man an Saro na nagbababa gikan sa katahawang nin kalangitan, asin namasdan niya an sarong mamurawayon na kaliwanagan na mas sobra pa sa liwanag kan saldang sa kina-udtuhan.\n10 Asin nahiling niya man an doseng iba pa na nagsurunod sa Enot, asin an saindang kaliwanagan minasobra pa sa mga liwanag nin bituon sa kalangitan.\n# posted by Unknown @ 3/31/2004 07:19:00 PM\nAN HALIPOT NA PALIWANAG MAPANUNGOD SA LIBRO NI MORMON\nAn Libro Ni Mormon sarong sagradong kasuratan kan mga tawo kan suanoy na Amerika, asin pinag-ukit sa ibabaw nin mga dahon kan librong gibo sa metal. May apat na klase nin laminang metal na sinasambit sa librong ini:\n1. An mga Lamina ni Nephi, na may duwang klase: An mga saradit na Lamina asin an Darakulang Lamina. An enot particular na nakapanungod sa mga espirituwal na mga bagay asin an ministeryo asin mga katukdoan nin mga propeta, alagad an huri nakapanungod man sa gabos na kasaysayan nin panahon kan mga tawong sinasambit (1 Nep 9:2-4). Magpoon sa panahon ni Mosiah, maski paano, an darakulang lamina may laman man nin mga mayor na espirituwal na tema.\n2. An mga Lamina ni Mormon, kumponido nin pinahalipot na sura ni Mormon gikan sa darakulang lamina ni Nephi, na may kadakul na komentaryo. An mga laminang ini may laman man na pinagpadagos na estoryang sinurat ni Mormon asin mga kadagdagan man na estoryang sinurat kan saiyang aki na si Moroni.\n3. An mga Lamina ni Ether, na nagpapahayag nin kasaysayan kan mga Jaredita. An estoryang ini pinahalipot ni Moroni, na nagdagdag man nin mga komentaryo niyang sadire asin pinagsaro niya sa pankagabsan na estorya sa irarom kan titulong “Libro ni Ehter.”\n4. An mga Bronseng Lamina, na dara-dara kan banwaan ni Lehi gikan sa Jerusalem kan 600 B.C. An mga ini nakapalaman “an Limang Libro ni Moises,… asin man kan mga kasaysayan nin mga Judio kan kapinunan… hanggan sa panahon na naghahade si Hadeng Zedekiah, Hade nin Judah; asin man kan mga Propesiya nin mga banal na propeta” (1 Nephi 5: 11-13). Kadakul na mga kasabihan gikan sa mga laminang ini, na nagsasaysay kan mga tataramon ni Isaias asin iba pa man na mga propeta sa Bibliya, na nagkasarambit sa Libro ni Mormon.\nAn Libro ni Mormon kumponido nin kinseng mayor na mga parte o kabarangaan, na aram na, alagad laen sa saro, bilang mga libro, na an lambang saro nakapangaran sa mga bistadong tagasurat kan mga ini. An enot na parte (an enot na anom na mga libro, na mintapos sa Omni) iyo an mga transladong lenguwahe na naggikan sa Saradit na Lamina. Sa katahawang kan mga librong Omni asin Mosiah igua nin sarong kadagdagan na inaapud na An Mga Tataramon ni Mormon. An dagdag na ini nagsusumpay sa mga estorya na inukit sa mga Saradit na Lamina asin kan pinahalipot na estorya na ginibo ni Mormon sa Darakulang Lamina.\nAn pinakahalabang parte, gikan sa Mosiah hanggan sa Mormon, Tsapter 7, na kairiba kaini, iyo an translasyon kan halipot na kasaysayan ni Mormon sa mga Darakulang Lamina ni Nephi. An pantapos na parte, gikan sa Mormon, Tsapter 8, hanggan sa katapusan kan bolyum, iyo idtong inurukit kan aki ni Mormon na si Moroni, na iyo an nagsurat nin halipot na estorya kan record nin Jaredita (bilang Libro ni Ether) pagkatapos niyang isurat an estorya nin buhay kan saiyang ama, asin sa dae naghaloy na panahon, iyo naman an nagdagdag kan mga parte bilang Libro ni Moroni.\nHaros sa panahon kan taon A.D. 421, si Moroni, an huri sa lahi nin mga Nephita na sarong propetang para-estorya, iyo an nagselyo kan banal na mga libro asin itinago an mga ini sa ngaran nin Kagurangnan, tanganing mailuwas sa mga huring aldaw, na uyon sa mga pinaghulaan kan boses nin Diyos sa paagi kan saiyang mga suanoy na mga propeta. Kan A.D. 1823, parehong persona ni Moroni, na kan nasambit na panahon na yaon na sa kamurawayan niyang kamugtakan, nagbisita ki Propeta Joseph Smith asin sa kasunod na pangyayari iyo man mismo an nagtiwala kan mga lamina saiya.\n# posted by Unknown @ 3/30/2004 06:59:00 PM\nTESTIMONYA NI PROPETANG JOSEPH SMITH\nAn mga sadiring tataramon ni Propetang Joseph Smith manungod sa pagkagibo kan Libro ni Mormon iyo an mga minasunod:\n“Kan banggi nin Septyembre 21 … nag-isip ako sa sakuyang sadire na mangadye asin mag-arang sa Pinakamakakamhan na Diyos…\n“Habang yaon ako sa aktong mangangapudan sa Mahal na Diyos, nadiskubre kong may sarong liwanag na nagbabanaag sa laog kan sakong kuwarto, na nagdadakula na nagdadakula hanggan an kuwarto napano nin liwanag na mas maliwanag pa sa udtong luntok, asin sa daeng haloy na kamugtakan, may sarong persona an biglaan sanang nagpahiling sa kataid kan sakong higdaan, nakatindog sa tahaw nin paros, ta an saiyang mga bitis dae nakatungtong sa salog.\n“Nakasul-ot siya nin haluwag na bado sa maputing maliwanagon na gayon. Iyo, idto an kaputian na laen lamang sa kaputian na sakuyang nahihiling sa kinaban; ni ako dae makapaniwala na an arin man na bagay sa kinaban magigibong sarong pinakamaputi sa mga puti na naglalaad sa kaputian. Nahiling ko an saiyang mga takyag, asin mga kamot, na naka-uro-itaas sa may pulso; asin iyo man an saiyang mga bitis na hurohalangkaw dikit sa may buko-buko. An saiyang payo asin liog na hiling ko man. Asin sakuyang napag-isip na mayo siyang ibang bado laen sa ternong putting bado, ta ini bukas, kaya nahiling ko an saiyang daghan.\n“Bako lang an saiyang badong puti iyo lang an mapution na marhay, kundi an bilog niyang pagkatawo na yaon sa estado nin kamurawayan na mayong sagkud, asin an saiyang kahitsurahan garo totoong sarong kidlat. An kuwarto yaon sa maliwanagon na kamugtakan, pero bakong mas pang liwanag na sakuyang nahihiling na nakapalibot sa bilog niyang persona. Kan enot ko siyang pinagmasdan, natakot ako; kaya lang luhay-luhay ining nawara sa laog nin sakong daghan.\n“Inapud niya ako sa sakuyang pangaran, asin sinabi sakuya na siya sarong mensahero na ipinadara gikan sa atubangan nin Mahal na Diyos, asin an saiyang ngaran iyo si Moroni; na an Diyos may pinag-andam na trabaho para sakuya; asin an sakuyang pangaran mababantog para sa karahayan asin karaotan sa gabos na nasyon, lahi, asin lenguwahe, o magin parehong marhay o maraot sa pag-oorolay kan gabos na mga tawo.\n“Sinabi niya na igwang libro na nakatago, sinurat sa laminang bulawan, na nagsasaysay tungkol sa mga kasaysayan kan mga suanoy na mga tawo sa kontinenteng ini, asin kun saen sinda naggikan. Sinabi niya man na an kabilugan kan mayong kasagkuran na ebanghelyo nasurat man sa librong ini, arog man kan mga itinao nin Tagapagligtas sa mga suanoy na mga tawo.\n“Siring man, igwa nin duwang mga gapo sa busog na pilak --- asin an mga gapong ini na nakatakod sa sarong baluti nin daghan iyo na an kabilugan kaini pinag-aapud na Urim asin Thummim --- na nakadeposito man kaiba an mga lamina asin an siisay man na may kapot kaini asin ginagamit iyo an mga pag-aapudon na mga “Tagahiling” kan suanoy o dating panahon; asin iyo man ini an pinagpreparasyunan nin Diyos para gamiton sa translasyon kan libro.”\n“Minsan pa, sinabi nya sakuya na kun makua ko na an mga lamina na saiyang sinambit sakuya --- ta an panahon na kuahon ko an mga ini dae pa minaabot --- dapat na dae ko ipahiling sa iba an mga ini; maski na idtong baluti sa daghan na nakatakod an Urim asin Thummim; alagad duman sana sa mga tawong saiyang pinagsugo na ipahiling an mga lamina sainda; kun ini dae ko gigibohon asin ipinahiling ko sa mga tawong dae dapat makahiling, ako mismo mapapahamak. Habang nakikipag-olay siya sakuya, manungod sa mga lamina, sarong bisyon an nabuksan sa sakuyang kaisipan na nahihiling ko an lugar kun saen nakadeposito an mg alamina, asin malinaw ko ining nahihiling asin matatandaan na aram kong gayo an lugar kun ini bisitahon ko.\n“Pagkatapos kan pag-orolay na idto, nahihiling ko na an liwanag sa laog nin kuwarto nagpoon na magkasararo sa palibot kan personang ini na nakikipag-olay sakuya, asin ini padagos na nangyayari, hanggan an bilog na kuwarto nagin madiklom giraray, puwera lang kaidtong nakapalibot saiya; bigla ko man nahiling na nagka-igwa nin sarong pintuan na nabuksan pasiring sa langit, asin puma-itaas hanggan nawara siya sa sakuyang paghiling, asin an kuwarto nagbalik man giraray sa dati kaining kamugtakan pagkatapos na siya nagpahiling sa sakuya.\n“Naghigda akong nag-iisip-isip sa sarong eksena na sakuya mismong nahiling, asin dakula an sakuyang kangalasan sa mga bagay na sinabi sakuya kan ekstra-ordinaryong mensahero; asin sa tahaw kan sakuyang meditasyon, bigla ko otrong nadiskubre na an sakuyang kuwarto giraray nagpoon naman na magkaliwanag, asin sa sarong pikit nin mata, arog kan naenot, an parehong kabanal-banalang mensahero man giraray harani sa sakuyang higdaan.\n“Nagpoon man giraray siyang magsaysay kan parehong mga bagay na saiya nang nasabi sakuya kan enot niyang pagpahiling sakuya, na mayong dakulang pagkaka-iba; asin pagkatapos kaidto, ipinaaram niya sakuya an dakulang paghuhukom na maabot sa ibabaw nin kinaban, na may dakulang kangirhatan sa paagi nin gutom, espada, asin salot; asin an mga mag-abuton na paghuhukom madatong sa mundo mismong sa henerasyon na ini. Pagkatapos niyang maisabi an gabos na ini, suminakat man siya giraray arog kan enot na pangyayari.\n“Sa mga oras na ini, hararom na marhay an impresyon na iwinalat mismo sa sakuyang isip, na an pagturog dae uminabot sa sakuyang mga mata, asin ako nakahigda na may dakulang kangalasan sa sakuyang nahiling asin nadangog. Pero an pinakadakulang makangangalas iyo na an parehong personang mensahero nagpahiling man giraray sa atubangan kan sakuyang turugan, asin nadangog kong sinasabi giraray nin paoro-otro an parehong mga bagay na itinugon niya kan mga enot na pagpapahiling; asin may dagdag pang pagirumdom sakuya, na nagsasabi na si Satanas maghihingohang tentaran ako (sa kapaagihan na an kapag-arakian kan sakuyang pamilya mga pobre), na kuahon ko an mga lamina tanganing magpayaman. Hurot niya ining binawal sakuya, asin nagsabi na dapat mayo akong ibang itanom sa sakuyang sadire sa pagkua ko sa mga lamina kundi para lang sa pagpamuraway sa Diyos, asin dae nanggad magpadara sa ibang motibong sugot na laen kundi sa bulanos na pagtugdok kan kahadean nin Diyos; ta kun bako dae ko nanggad makukua an mga lamina.\n“Sa ikatulong pagbisitang ini, siya man giraray pumaitaas sa langit arog kan mga enot, asin nawalat man giraray akong yaon sa hararom na pag-iisip sa mga makangangalas na mga pangyayari na sakuya mismong naagihan; haros pagkatapos mismo na magsakat sa itaas an langitnon na mensahero hale sa atubangan sa ikatulong pagkakataon, nadangog kong gayo an pagturaok kan mga manok, asin sakuyang namungaw-mungawan na aga na palan, kaya narealisar ko na an samuyang pag-orolay nangyari haros sa magdamlag.\n“Sa dae nahaloy na oras nagbuhat ako sa sakuyang turugan, asin, iyo man giraray, naggibo nin mga kaipuhan na mga trabaho sa aldaw na idto; pero sa sakuyang paghingoha na magtrabaho arog kan mga naka-aging mga pagkakataon, sakuyang namamatean an panluluya kan sakong kusog na nagresulta kan dae ko naggibo an tamang trabaho na arog kaidto. An sakuyang Ama, na nagtatrabaho na kasabay ko, nakarisa man na may malaen akong namamatean, asin nagsabi na puwede na akong mag-uli sa harong. Mapa-uli na kuta na ako pasiring sa harong mi, kaya lang, kan ako magbalyo na sa ibong na kodal kan samuyang pinag-uumahan, bigla akong pinanluyahan asin natumba ako sa daga, asin sa mga nakalipas na pirang minuto nawaraan ako nin pagkamangno sa sakuyang kapalibutan.\n“An enot kong nagirumduman na may sarong boses na nakikipag-olay sakuya, inaapod an sakuyang ngaran. Naghiling ako sa itaas, asin sakuyang namasdan an parehong mensahero na nakatindog sa ibabaw kan sakuyang pamayuhan na nababalutian nin liwanag arog kan enot. Asin saiyang sinabi sakuya an mga sinabi na niya sakuya kan nakaaging banggi, asin sinugo niya ako na magduman sa sakuyang ama asin sabihon ko an bisyon asin an mga kasugoan na sakuyang naresibe.\n“Sinunod ko siya; binalikan ko an sakuyang ama sa bukid, asin inotro ko sa atubangan niya an gabos na pangyayari. An sakuyang ama nagsabi na idto gikan sa Diyos, asin sinabi niya na mag-utob ako asin gibohon an mga kasugoan sakuya na sinugo kan anghel. Naghale ako, asin dinumanan ko an lugar kun saen sinabi sakuya kan anghel an lugar na pinagdepositohan kan mga lamina; sa dahilan kan maliwanag na pagka-arang sa tamang lugar kan sakuyang bisyon na manungod sa lamina; aram ko man tulos an lugar nin daeng pagduduwa-duwa kan mag-abot ako duman.\n“Sa marahay-rahay na baryo kan Manchester, Ontario County, New York, nahiling ko an sarong buro-bukid na may kadakulaan man, asin iyo sana an mas hurohalangkaw sa lugar na idto. Sa may parteng sulnopan kan buro-bukid, sa dae pa harayong gayo sa may kaibabawan kaini, sa irarom kan mga medyo dara-dakulang gapo, nanagboan ko an mga lamina, nakadeposito sa sarong gapong sarayan. An gapong ini mahibogon asin pabilog sa may katahawang parteng itaas, asin pahimpis ini pasiring sa may gilid, kun kaya an katahawang parte kaini mahihiling mismo sa may parteng ibabaw, pero an gilid sa palibot kaini natatabunan kan daga.\n“Pagkatapos kong mahale an daga, naghanap ako nin panikwat, na pinakarahay ko sa irarom nin gilid kan gapo, asin sa dikit kong pagsikwat nagka-ang paitaas ini. Hiniling ko an laog, asin sakuyang namansayan nanggad an mga lamina, an Urim asin Thummim, asin an baluting-daghan, uyon sa pagkasabi kan mensahero. An sarayan kun saen managboan ko an lamina nasa pormada nin mga gapo na pinagpatung-patong na dinukot nin garo semento. Sa irarom kaining sarayan igwa nin duwang gapo na nakalatag na garo pa-krus, asin sa ibabaw kaini nakapatong an mga lamina asin iba pan kairiba kaini.\nPinagprobaran kong kuahon an mga ini, alagad binawal kan mensahero, asin saiya man giraray pina-aram sakuya na an panahon nin pagkua paluwas dae pa nag-abot, asin dae pa maabot, hanggan maabot nin apat na taon magpoon kaidtong oras na idto; alagad sinabihan nya man ako na dapat akong magbalik giraray sa lugar na idto pagkatapos nin sarong taon, asin maghilingan man giraray kami, asin padagos kong gigibohon ini hanggan magdatong an tamang oras nin pagkua kan mga lamina.\n“Arog kan mga pinagsugo niya sakuya; nagbabalik-balik ako kada katapusan nin taon, asin kada panahon na pagduman ko sa lugar, parehong mensahero an yaon duman, na nagtatao sakuya nin mga instruksiyon asin kaaraman na gikan saiya sa kada pag-oorolay-olay niamong duwa, mapanungod sa ma gigibohon nin Kagurangnan, asin kun paano asin sa anong paagi na an saiyang kahadean papangyarihong gibohon sa mga huring aldaw.\n“Sa kinahaluyi nin panahon nag-abot an pagkakataon na dapat nang kuahon an mga lamina, an Urim asin Thummim, asin an baluti nin daghan. Kan ika-biente dos na aldaw kan Septyembre, mil otso sientos biente siyete, pagkatapos kong magduman sa kada katapusan nin taon uyon duman sa samuyang napagka-orolayan, sa lugar kun saen an mga lamina nakadeposito, parehong langitnon na mensahero an nagtao sakuya kan mga lamina na may arog kaining tugon: Na ako an may dakulang responsibilidad para sa mga lamina; na kun ini sakuyang mawara sa kapabayaan ko, o sa dae ko pag-ingat sa mga ini, ako mapapahamak; alagad kun sakuyang himohon na an mga lamina maigot kong pagmatuhon na itago, hanggan siya, an mensahero, sugoon giraray na kuahon an mga ini, dapat na maigot na protektahan an mga ini.\n“Sa dae nahaloy naaraman ko kun tadaw ta nagresibe ako kan arog kaining estriktong gibohon tanganing maingatan an mga lamina, asin kun taano ta maigot na sinabi kan mensahero na sa panahon na ginibo ko an mga itinugon sakuya, saiyang kukuahon giraray an mga lamina. Sa dae pa nahaloy na panahon, an pagkakua ko sa mga lamina nabantog tulos-tulos, ta sa pinakamaigot na mga paagi may mga tawong gusting mag-agaw kaini sakuya. Kada pakana na naimbento ginigibong himohon tanganing lamang makua an mga ini. An persekusyon mas lalong mapaiton asin matindihon kaysa kaidto, asin kadakul na mga tawo ang padagos na nagin alerto para sa posibleng pag-agaw kaini sa sakuya. Alagad sa tabang nin kadunungan nin Diyos, an mga lamina padagos na ligtas sa pag-ingat kan sakuyang mga kamot, hanggan nahimo ko na an mga bagay na gibohon na pinagsugo sakuya. Uyon sa samuyang napagka-orolayan, kinua hale sakuya kan mensahero an mga lamina, asin tulos ko man itinao an mga ini saiya; asin hanggan ngonian yaon an mga ini sa pag-iingat niya, sa petsa dos nin Mayo, 1838.”\nPara sa kumpletong rekord, hilingon an Joseph Smith-Kasaysayan, sa an Perlas na Makantidad, asin Historya kan Simbahan ni Jesucristo kan mga Banal sa Huring Aldaw, Bolyum 1, Tsapter 1 sagkod 6.\nAn suanoy na kasuratan na kinua gikan sa daga, na nagsirbeng mga boses nin tawo na nagtataram hale sa alpog, asin translado sa modernong tataramon sa paagi kan regalo asin kapangyarihan nin Diyos, na pusog na pinatotoohanan nin Diyos, na enot na pinublikar sa mundo sa lenguwaheng Ingles sa taon 1830 bilang An Libro Ni Mormon.\n# posted by Unknown @ 3/30/2004 10:14:00 AM\nAn Patotoo nin Walong Saksi\nPara sa kaaraman kan gabos na nasyon, lahi, lenguwahe, asin mga tawo, na para sainda an trabahong ini: Na si Joseph Smith, Jun., an translador kan gibong ini, ipinahiling samuya an mga laminang nasambit, na igua nin hitsurang sa bulawan; asin sa kadakulan nin mga pahina na translado kan nasabing Smith na samuyang nakaputan kan samuya mismong mga kamot; asin samuya man mismong nahiling an mga ukit na surat, asin an gabos na idto igwa nin suanoy na pagkasurat, asin may makangangalas na pagkagibo. Asin ini samuyang patotoo sa malumanay na mga tataramon, na ipinahiling samuya kan nasambit na Smith, ta ini samuyang namasdan asin nakaputan, asin may kasegurohang naaaraman niamo na an nasambit na Smith iyo mismo an may kapot kan mga nasambit na lamina. Asin samuyang tinatao an samuyang mga pangaran sa bilog na kinaban, tanganing samuyang ikapahayag sa gabos an samuyang nahiling. Asin dae kami noarin man nagpuputik, Diyos an samuyang katabang sa pagtestigo.\n# posted by Unknown @ 3/29/2004 11:31:00 AM\nAn Patotoo nin Tulong Saksi\nPara sa kaaraman kan gabos na nasyon, lahi, lenguwahe, asin mga tawo, na para sainda an trabahong ini: Kami, sa grasya nin Diyos Ama, asin kan satuyang Kagurangnan na si Jesucristo, nagpapatotoo na nahiling niamo an mga lamina na pinagsuratan kan laman kaining libro, na iyo an kasaysayan kan mga tawo ni Nephi, asin kan mga Lamanita, an saindang katugangan, asin an banwaan ni Jared, na naggikan sa toreng nasambit. Asin aram niamo na an librong ini translado sa paagi nin regalo asin kapangyarihan nin Diyos, na an saiyang boses iyo mismo an nagpahayag samuya; kun kaya, aram niamo na may kasegurohan na an librong ini totoo. Asin kami man nagpapatotoo na nahiling niamo an mga naka-ukit na surat sa lamina; asin ipinahiling an mga ini samuya sa kapangyarihan nin Diyos, asin bakong sa tawo. Asin samuyang pinapahayag sa malumanay na tataramon, na sarong anghel an naghilig gikan sa langit, na dara-dara asin pinaglatag sa atubangan kan samuyang mga mata, na samuyang naputitukan asin nahiling an mga lamina, asin an mga ukit sa mga ini; asin samuyang naaaraman na sa grasya nin Diyos Ama, asin Kagurangnang Jesucristo, na kami nakahiling asin nagpatotoo na an gabos na ini totoo. Asin an mga ini makangangalas sa samuyang mga mata. Sa paaging ini, an boses nin Kagurangnan nagsusugo samuya na kami dapat magin mga testigo kan librong ini; kun kaya, nagin masinunod-sunod sa mga tugon nin Diyos, kami nagpapatotoo sa gabos na bagay na ini. Asin aram niamo na kun kami may pagtubod ki Cristo, malilinig niamo an mga dugo nin tawo sa samuyang mga bado, asin magin malinig sa atubangan nin paghukom ni Cristo, asin mamumuhay na kaiba niya sa mga kalangitan. Asin an honra lugod mapasa-Diyos Ama, asin sa saiyang Aki, asin sa Banal na Espiritu, sarong Diyos sagkud pa man. Amen.\n# posted by Unknown @ 3/29/2004 11:28:00 AM


Si German Moreno pagsabat ki Nora Aunor sa Ninoy Aquino International Airport kan Agosto 10, 2011\nSi German Molina Moreno (October 4, 1933 – January 8, 2016), na bantog man sa arapodan na Kuya Germs, o bilang Master Showman, sarong Filipinong TV host, aktor, komedyante, asin talent manager na popular na gayo kan mga taon 1980. \n4 Mga pagpipilang\nAn saiyang mga magurang iyo sinda Jose Moreno y Caloy (Pepe), sarong mestisong Espanyol asin si Aurora Molina. May saro siyang tugang na babae, si Pilar Moreno. Enot siyang nagtrabaho sa taxi kan saiyang nanahon asin ta siya nagin man paratinda nin bibingka, mani, saka sigarilyo. Nagin pa siyang parapalarga nin mga dyipni sa terminal.\nSi Moreno napadamay sa industriya nin aling-alingan kan siya nagin dyanitor asin telonero sa Clover Theater kan 1957. Enot niyang makasaliot sa akting iyo kan nakua niya an papel bilang Hesukristo sa Manila Grand Opera House. Dangan nagin siyang komedyante sa entablado nin bodabil. Nagpoon an karera niya sa pelikula pakatapos kan gera.\nKan 1963, nagin siyang aktor bilang komedyante sa Sampaguita Pictures na kaidto iyo an buntogan kan mga bantogan na mga artista arog ka Dolphy, Panchito, Gloria Romero asin Susan Roces. Igdi naglayog nang husto an karera niya sa pelikula. Sobrang 50 taon siya sa industriya nin aling-alingan asin haros sa GMA siya nakakontrata. \nNagadan si Moreno sa atake sa puso kan Enero 8, 2016.\nAdik Sa'Yo - GMA Network (2009)\nSine Novela: Kaputol ng Isang Awit - GMA Network (2008)\nMagic Kamison - GMA Network (2006)\nWalang Tulugan with the Master Showman - GMA Network (1997-present)\nGinintuan Telon - QTV "now Q" (2005-2006)\nLove To Love - GMA Network (2004)\n(Idol Ko Si Kap - GMA Network (2001-2005)\nBest Friends - GMA Network (2000)\nLira - GMA Network (1996-1998)\nSuper Games - GMA Network (1992-1996)\nBilly Billionaryo - GMA Network (1993-1995)\nSilver Germs - GMA Network (1992)\nNegosiyete: Mag Aral Sa GMA - GMA Network (1991-1997)\nGMA Supershow - GMA Network (1980-1997)\nSaturday Entertainment - GMA Network (1986-1996)\nThat's Entertainment - GMA Network (1986-1996)\nGermspesyal - GMA Network (1980-1986)\nSuperstar Sa 9 - RPN (1982-1991)\nYoung Love, Sweet Love - RPN (1985-1991)\nGermside - GMA Network (1976-1980)\nM.O.N.A.Y (Misteyks obda neyson address Yata) ni Mr. Shooli (2007)\nBinibining K (2006) .... Kuya Germs\nSinaktan mo ang Puso Ko (1998)... Movie Director\nFrats (1997) .... Dean Valdez\nYes, Yes, Yo Kabayong Kutsero (1989)\nTopo Topo Barega (1987)\nMinsa'y Isang Gamugamo (1976)\nWanted: Ded or alayb (Agad-agad) (1976)\nSayonara My Darling (1968)\nMagic Guitar (1968)\nOrder ni Osang (1968)\nAy ay naku Neneng (1966)\nPortrait of My Love (1965)\nSenyorito at ang atsay, Ang (1964)\nFighting Waray sa Ilocos (1964)\nGinana, Best Supporting Actor for "Paupahan" - 2009 FAMAS Awards\nGinana, Best Variety Show Host - PMPC Star Awards for TV (1986, 1988, 1990, 1993 & 1994)\nGinana, Best Supporting Actor - PMPC Star Awards for Movies (2009)\n↑ http://www.pinoystop.com/bio/celebrity-profile/765/german-moreno-biography Kinua 29-1-16\n↑ http://www.pinoystop.com/bio/celebrity-profile/765/german-moreno-biography< Kinua 29-1-16\n↑ http://www.pep.ph/news/pepalerts/read/17289?ref=cx_related_mh#cxrecs_s Kinua 29-1-16\nPinaghugot gikan sa "https://bcl.wikipedia.org/w/index.php?title=German_Moreno&oldid=181116"\nHuring pigliwat an pahinang ini kan 3 Abril 2019, alas 06:48.


Mateo 18 | Bibliya Online | New World Translation\nAn pinakaurog sa Kahadian (1-6)\nMga dahilan nin pagkakasala (7-11)\nIlustrasyon mapadapit sa nawawarang karnero (12-14)\nKun paano mababawi an sarong tugang (15-20)\nIlustrasyon mapadapit sa uripon na habong magpatawad (21-35)\n18 Kan oras na iyan an mga disipulo nagrani ki Jesus asin nagsabi: “Siisay man nanggad an pinakaurog sa Kahadian kan kalangitan?” 2 Kaya pinarani niya sa saiya an sarong sadit na aki asin pinatindog ini sa tahaw ninda 3 saka nagsabi: “Sinisigurado ko sa saindo, kun dai kamo magbago asin magin siring sa sadit na mga aki, dai nanggad kamo makakalaog sa Kahadian kan kalangitan. 4 Kun siring, an siisay man na magpakumbaba arog kan sadit na aking ini iyo an pinakaurog sa Kahadian kan kalangitan; 5 asin an siisay man na minaako sa sarong sadit na aking arog kaini sa ngaran ko minaako man sa sako. 6 Alagad an siisay man na nagigin dahilan na mawaran nin pagtubod* an saro sa mga nagtutubod sa sako na arog sa sadit na mga aki, mas marahay pang sabitan siya sa saiyang liog nin gapong gilingan na pig-iitok nin sarong asno asin palubugon sa katahawan nin dagat. 7 “Hirak man kan kinaban huli ta nagigin dahilan iyan na magkasala an mga tawo! Siyempre, dai malilikayan na mag-abot an mga bagay na nagigin dahilan nin pagkakasala,* alagad hirak man kan tawo na huli sa saiya nagkakasala an iba! 8 Kaya, kun an saimong kamot o bitis nagigin dahilan na magkasala* ka, putula iyan asin iapon mo. Mas marahay pang magkamit ka nin buhay na may saro sanang kamot o bitis kisa iapon ka sa daing katapusan na kalayo na may duwang kamot o duwang bitis. 9 Siring man, kun an saimong mata nagigin dahilan na magkasala ka, hulwata iyan asin iapon mo. Mas marahay pang magkamit ka nin buhay na may saro sanang mata kisa iapon kang may duwang mata sa nagkakalayong Gehenna.* 10 Siyertuhon nindo na dai nindo paghamakon an saro sa mga tawong arog nin sadit na mga aki, huli ta sinasabi ko sa saindo na an saindang mga anghel sa langit pirming yaon sa atubangan* kan sakuyang Ama na nasa langit. 11 *—— 12 “Ano sa paghuna nindo? Kun an sarong tawo may 100 na karnero asin an saro sa mga iyan malagalag, bako daw na babayaan niya an 99 sa kabukidan dangan hahanapon an saro na nalagalag? 13 Asin kun manumpungan niya iyan, sinisigurado ko sa saindo, mas mauugma siya dahil sa sarong iyan kisa sa 99 na dai nalagalag. 14 Kaagid kaiyan, dai nakakaugma sa sakuyang* Ama na nasa langit na mapahamak an maski saro sa mga tawong arog nin sadit na mga aki. 15 “Dugang pa, kun makagibo nin kasalan an saimong tugang, magduman ka asin ihayag mo an sála niya* na kamo sana. Kun magdangog siya sa saimo, nabawi mo an saimong tugang. 16 Pero kun dai siya magdangog, mag-iba ka nin saro o duwa pa, tanganing sa patotoo* nin duwa o tulong testigo makumpirmar an lambang bagay. 17 Kun dai siya magdangog sa sainda, sabihon mo sa kongregasyon. Kun dai siya magdangog dawa sa kongregasyon, ibilang mo siya na siring sa tawo kan mga nasyon asin siring sa parasingil nin buhis. 18 “Sinisigurado ko sa saindo, ano man na mga bagay na gapuson nindo sa daga, an mga bagay na iyan nainot nang iginapos sa langit, asin ano man na mga bagay na hubadan nindo sa daga, an mga bagay na iyan nainot nang hinubadan sa langit. 19 Sa giraray sinisigurado ko sa saindo, kun may duwa sa saindo digdi sa daga na nagkakauyon na maghagad nin ano man na bagay na importante, itatao iyan sa sainda kan sakuyang Ama sa langit. 20 Huli ta kun sain may duwa o tulo na nagkakatiripon sa ngaran ko, yaon ako sa tahaw ninda.” 21 Dangan nagdulok si Pedro asin nagsabi sa saiya: “Kagurangnan, sagkod sa pirang beses magkakasala sa sako an tugang ko tapos papatawadon ko siya? Pitong beses?” 22 Sinabi ni Jesus sa saiya: “Sinasabi ko sa saimo, bakong sagkod sa pitong beses, kundi sagkod sa 77 beses. 23 “Iyan an dahilan kaya an Kahadian kan kalangitan ikakaagid sa sarong hadi na gustong pabayadon an mga uripon niya kan mga utang ninda. 24 Kan magpuon na siyang maningil, may dinarang sarong tawo na igwang utang sa saiya na 10,000 na talento.* 25 Alagad dahil dai siyang kakayahan na bayadan iyan, ipinagbuot kan saiyang kagurangnan na ipabakal siya asin an agom niya saka an mga aki niya pati an gabos na pagsadiri niya asin bayadan an utang. 26 Kaya nagluhod an uripon asin nakimahirak sa saiya, na nagsasabi, ‘Halat-halaton mo lang po, babayadan ko an gabos kong utang sa saimo.’ 27 Huli kaini, nahirak na marhay an kagurangnan kan uripon na iyan asin pinalibre siya saka pinatawad an utang niya. 28 Alagad an uripon na iyan nagluwas asin nanumpungan niya an saro sa mga kapwa niya uripon, na may utang sa saiya na 100 na denario,* asin pinugol niya ini saka pinunan na tilukon, na nagsasabi, ‘Bayadan mo an gabos na utang mo.’ 29 Kaya an kapwa niya uripon nagluhod asin nagpuon na makimahirak sa saiya, na nagsasabi, ‘Halat-halaton mo lang, babayadan taka.’ 30 Alagad habo niya, kundi an ginibo niya ipinapreso ini sagkod na dai ini nakakabayad kan saiyang utang. 31 Kan mahiling kan mga kapwa niya uripon an nangyari, nahadit sindang gayo, asin nagduman sinda sa saindang kagurangnan saka isinaysay an gabos na nangyari. 32 Dangan ipinaapod siya kan saiyang kagurangnan asin sinabi sa saiya: ‘Maraot na uripon, pinatawad ko su gabos mong utang kan makimahirak ka sa sako. 33 Bako daw na dapat nagpahiling ka man nin pagkahirak sa kapwa mo uripon kun paanong nagpahiling ako nin pagkahirak sa saimo?’ 34 Dahil diyan, naanggot nin grabe an saiyang kagurangnan asin itinao siya sa mga bantay sa presuhan sagkod na dai niya binabayadan an gabos niyang utang. 35 Siring man kaiyan an gigibuhon sa saindo kan sakuyang langitnon na Ama kun an lambang saro sa saindo dai magpapatawad nin gikan sa puso sa saiyang tugang.”\n^ Sa literal, “na masingkog.”\n^ Sa literal, “mga singkugan.”\n^ Sa literal, “pirming naghihiling sa lalawgon.”\n^ O posibleng “saindong.”\n^ Sa literal, “asin sawayon mo siya.”\n^ An 10,000 na talentong plata katumbas nin 60,000,000 na denario. Hilingon sa Glosaryo.


1NEPHI TSAPTER 12\nSi Nephi nakahiling nin sarong bisyon: an daga nin promise; an pagkamatanos, an pagkamakasalanon asin an pagkahulog kan mga tawo; an pag-abot kan Kordero nin Diyos sa sainda; kun paano an doseng desipulos asin an doseng apostoles maghuhusga sa Israel; asin an maka-ungis asin maation na kamugtakan kan mga tawong nagluluyang gayo na mayong pagtubod.\nAsin nangyari na an anghel nagsabi sa sakuya: Masdan mo baya, asin hilnga an saimong banhi, asin man an banhi kan saimong mga tugang. Asin ako nagmasid asin nahiling an daga nin promise; asin ako nakahiling nin kadakul-dakul na mga tawo, iyo, na an kadakulan kan saindang numero naaarog sa ma baybay nin dagat.\n2 Asin nangyari na nakahiling ako nin kadakulon na mga tawo nagkakasararong nagtitiripon-tipon tanganing makigiyera, an saro laban sa iba; asin ako nakahiling nin ralabanan, asin mga kariribokan nin ralabanan, asin mahiwas na garadanon nin espada sa sakuyang mga katawohan.\n3 Asin nangyaring naglipas na ako nakahiling nin kadakul na mga henerasyon na naglipas, pagkatapos an manera nin mga giyera asin pag-iiriwal-iwal sa daga; asin ako nakahiling nin kadakul na mga siyudad, iyo, asin dae ko sinda nabibilang.\n4 Asin nangyaring naglipas na ako nakahiling nin balumbon nin kadikloman sa ibabaw kan daga nin promise; asin nahiling ko an mga pagkikilat, asin nakadangog ako nin mga pagdaguldol, asin mga paglilinog, asin gabos na manlaen-laen na makabulingog na kariribokan; asin nahiling ko an kinaban asin an mga gapo, na nagkakabaraak; asin ako nakahiling nin mga kabukidan na nagkahurogmak na nagin mga piri-pedaso; asin ako nakahiling nin mga kapatagan sa kinaban, na an mga ini nagkaparasapasa; asin nahiling ko an kadakul na mga siyudad na an mga ini nagkarulubog; asin ako nakahiling nin kadakul man sainda an nagkasurulo nin kalayo; asin ako nakahiling nin kadakul na nagkaturumba sa ibabaw nin daga, dahilan kan paglilinog kaini.\n5 Asin nangyaring naglipas na pagkatapos kong nagkahiriling an mga bagay na ini, ako nakahiling nin mga panginuron nin kadikloman, na ini nagwawara gikan sa ibabaw nin kinaban; asin uya, ako nakahiling nin kadakulon na mga tawo na dae napahamak nin huli sa grabe asin teribleng mga paghuhukom nin Kagurangnan.\n6 Asin nahihiling ko an mga kalangitan na nagkaburuksan, asin an Kordero nin Diyos nagbababa paluwas sa langit; asin siya nagbaba asin ipinahiling niya an saiyang sadire sainda.\n7 Asin ako nakahiling man asin makapagpatotoo na an Espiritu Santo nagsanib sa doseng iba pa; asin sinda pinag-ordinahan nin Diyos asin mga pinirili.\n8 Asin an anghel nagtaram sa sakuya, na nagsasabi: Hilnga an doseng desipulos kan Kordero, sinda an mga pinili na magpapamahala sa saimong banhi.\n9 Asin nagsabi siya sa sakuya: Nagigiromdoman mo daw an doseng apostoles kan Kordero? Hilnga sinda iyo an maghuhusga sa doseng tribu nin Israel; kun kaya, an doseng tagapamahala kan saimong banhi iyo an saindong paghuhusgaran; ta ikaw kabilang sa harong nin Israel.\n10 Asin ining doseng tagapamahala na saimong nahihiling iyo an mahusga sa saimong banhi. Asin, hilnga, sinda mga matanos sagkud pa man; dahil sa saindang pagtubod sa Kordero nin Diyos an saindang mga bado ginibong mapution kan saiyang dugo.\n11 Asin an anghel nagsabi sa sakuya: Masdan mo baya! Asin ako nagmasid, asin nahiling kong nag-agi an ika-tulong henerasyon na yaon sa katanosan; asin an saindang mga bado mga mapution arog kan sa Kordero nin Diyos. Asin an anghel nagsabi sa sakuya: An mga ini ginibong mapution kan dugo nin Kordero, huli kan saindang pagtubod sa saiya.\n12 Asin ako, si Nephi, nahiling man an kadakul na tawo sa ika-apat na henerasyon na nag-agi sa katanosan.\n13 Asin nangyaring naglipas na ako nakahiling nin kadakul-dakul na tawo na yaon sa kinaban na nagkasararong nagkatiripon-tipon.\n14 Asin an anghel nagsabi sa sakuya: Hilnga an saimong banhi, asin an banhi man kan saimong mga tugang.\n15 Asin nangyaring naglipas na ako nagmasid asin nahiling an mga katawohan na sakuyang banhi nagkakasararong nagkatiripon-tipon na kadakul laban sa banhi kan sakuyang mga tugang; asin sinda nagkasararong nagkatiripon tanganing makigiyera.\n16 Asin an anghel nagtaram sa sakuya, na nagsasabi: Hilnga an burabod nin maation na tubig na iyo man an nahiling kan sakuyang ama; iyo, magin an salog na saiyang naisabi: asin an kairaroman kaini iyo an kairaroman kan impiyerno.\n17 Asin an balumbon nin kadikloman iyo an mga tentasyon kan demonyo, na nakakabuta sa mga mata, asin nakakapatagas nin mga puso kan mga kaakian nin mga tawo, asin nagdadara sa sainda paharayo pasiring sa mahiwas na mga dalan, na sinda mapapara asin magkakawarara.\n18 Asin an dakulaon asin mahiwason na pagharongon, na nahiling kan saimong ama, iyo an mga daeng kamugtakan na imahinasyon asin an kapaabaw-abawan kan mga kaakian nin mga tawo. Asin sarong dakulaon asin sarong teribleng katubigan an nagbabanga sa sainda; iyo, magin an tataramon nin hustisya kan Daeng Kasagkuran na Diyos, asin an Mesiyas na iyo an Kordero nin Diyos, na sa saiya nagpapatotoo an Espiritu Santo, gikan sa kapinunan nin kinaban hanggan sa panahon na ini, asin gikan sa panahon na ini na paabuton asin sagkud pa man.\n19 Asin habang an anghel nagsasabi kan mga tataramon na ini, ako nakahiling asin namasdan na an banhi kan sakuyang mga tugang nakiiwal laban sa sakuyang banhi, uyon sa tataramon kan anghel; asin nin huli ta nagmamalaki an sakuyang banhi, asin an mga tentasyon nin demonyo, nahiling ko na an banhi nin sakuyang mga tugang iyo an nakadaog kan mga katawohan nin sakuyang banhi.\n20 Asin nangyari na sakuyang nahiling, asin namasdan an katawohan kan banhi nin sakuyang mga tugang na sinda an nakadaog sa sakuyang banhi; asin sinda padagos na magin kadakul-dakul sa ibabaw nin daga.\n21 Asin nahiling ko sinda nagkasararong nagtitiripon-tipon sa kadakulan; asin nahiling ko an mga giyera asin kariribokan nin mga ralabanan sa kaibahan ninda; asin sa giyera asin kariribokan nin mga ralabanan nahiling ko an kadakul na mga henerasyon na naglipas.\n22 Asin an anghel nagtaram sa sakuya: Hilnga sinda paluhay-luhay na magdidikit nin huli ta daeng pagtubod.\n23 Asin nangyari na sakuyang nahiling, pagkatapos sindang luhay-luhay na nagdidikit nin huli ta daeng pagtubod, sinda nagin mga maiitom, asin makangorongirhat, asin sarong maaration na mga katawohan, pano nin kahugakan asin gabos na manera nin daendatang mga gibo.\n# posted by Unknown @ 4/12/2004 06:51:00 PM


Linalang nin Dios an Gabos na Bagay na May Buhay\nSiisay an kaggibo kan gabos na nabubuhay na bagay?\nMAY aram akong makangangalas. Gusto mo daw iyan na madangog?— Helinga an saimong kamot. Tikoa an saimong mga moro. Ngonyan purot nin sarong bagay. Kadakol kan nagigibo kan saimong kamot, asin matibayon iyan sa paggibo kan mga iyan. Aram mo daw kun siisay an guminibo kan satong mga kamot?—\nIyo, an Saro na guminibo man kan satong ngoso, kan satong dungo, asin kan satong mga mata. Sia an Dios, an Ama kan Dakulang Paratokdo. Dai daw kita naoogma na tinawan kita nin Dios nin mga mata?— Dakol kitang naheheling paagi kaiyan. Puede niatong helingon an mga burak. Puede niatong helingon an berdeng doot asin asul na langit. Naheheling pa ngani niato an nagugutom na saradit na gamgam arog kan mga yaon sa retrato. Marahayon nanggad na naheheling niato an mga bagay na arog kaini, bako daw?—\nAlagad siisay an kaggibo kan mga bagay na ini? Tawo daw an naggibo kaiyan? Bako. Kaya nin mga tawo na gumibo nin harong. Alagad mayo nin tawo na kayang gumibo nin doot na nagtutubo. Dai kaya nin mga tawo na gumibo nin siyo nin gamgam, nin burak, o nin ano pa man na ibang nabubuhay na bagay. Aram mo daw iyan?—\nAn Dios an guminibo kan gabos na bagay na ini. Ginibo nin Dios an kalangitan asin an daga. Ginibo man nia an mga tawo. Linalang nia an enot na lalaki asin an enot na babae. Itinokdo ini ni Jesus, an Dakulang Paratokdo.—Mateo 19:4-6.\nPaano naaraman ni Jesus na ginibo nin Dios an lalaki asin an babae? Naheling daw ni Jesus kan iyan gibohon nin Dios?— Iyo. Si Jesus kaiba nin Dios kan gibohon nin Dios an lalaki asin babae. Si Jesus an enot na persona na ginibo nin Dios. Anghel kaidto si Jesus, asin nag-iistar sia sa langit kaiba kan saiyang Ama.\nSinasabi sa sato kan Biblia na sinabi nin Dios: “Gibohon niato an tawo.” (Genesis 1:26) Aram mo daw kun siisay an kaolay nin Dios?— Kaolay nia an saiyang Aki. Kaolay nia an saro na sa huri nagdigdi sa daga asin nagin si Jesus.\nBako daw na nakaoogma iyan? Isip-isipa na sana! Kun kita naghihinanyog ki Jesus, tinotokdoan kita kan saro na kaiba nin Dios kan gibohon nin Dios an daga asin an gabos na ibang bagay. Dakol an nanodan ni Jesus sa pagtrabaho kaiba kan saiyang Ama sa langit. Kaya palan si Jesus an Dakulang Paratokdo!\nSa paghona mo daw mamondo an Dios ta sia nagsosolosolo bago nia ginibo an saiyang Aki?— Bako. Bueno, kun bako siang mamondo, taano daw ta guminibo sia nin ibang nabubuhay na bagay?— Ginibo nia ini ta sia Dios nin pagkamoot. Gusto nia na an iba mabuhay asin maogma sa buhay. Maninigo na pasalamatan niato an Dios ta tinawan nia kita nin buhay.\nAn gabos na ginibo nin Dios nagpapaheling kan saiyang pagkamoot. Ginibo nin Dios an saldang. An saldang nagtatao sa sato nin liwanag asin pinahihimbong kita. Kun mayo an saldang magigin malipot an gabos asin mayo nin mabubuhay digdi sa daga. Dai ka daw naoogma na ginibo nin Dios an saldang?—\nNagpapaoran man an Dios. Kun beses tibaad habo mong umoran ta dai ka nakakakawat sa luwas kun nag-ooran. Alagad an oran nakatatabang na tumubo an mga burak. Kaya kun nakakaheling kita nin magagayon na burak, siisay an pasasalamatan niato dian?— An Dios. Asin siisay an maninigo niatong pasalamatan kun nagkakakan kita nin masisiram na prutas asin gulay?— Maninigo niatong pasalamatan an Dios ta saldang asin oran nia an nagpapatubo sa mga bagay.\nHalimbawa may maghapot saimo, ‘Ginibo daw nin Dios an tawo asin pati an mga hayop?’ Ano an sasabihon mo?— Tama na sabihon: “Opo, ginibo nin Dios an tawo asin an mga hayop.” Alagad paano kun may dai nagtutubod na talagang ginibo nin Dios an mga tawo? Ano kun sabihon nia na an tawo naghale sa mga hayop? Bueno, dai iyan itinotokdo kan Biblia. Sinasabi kaiyan na linalang nin Dios an gabos na nabubuhay na bagay.—Genesis 1:26-31.\nMantang may kaggibo sa harong, siisay an kaggibo kan mga burak, kahoy, asin hayop?\nAlagad tibaad may magsabi saimo na dai sia nagtutubod sa Dios. Ano ngonyan an sasabihon mo?— Taano ta dai mo itokdo an sarong harong? Hapoton mo sia: “Siisay po an naggibo kan harong na iyan?” Aram nin gabos na seguradong may naggibo kaiyan. Dai nanggad ginibo kan harong an sadiri nia!—Hebreo 3:4.\nDangan darahon mo sia sa hardin asin ipaheling mo saiya an sarong burak. Hapoton mo sia: “Siisay po an naggibo kaini?” Mayo nin tawong naggibo kaiyan. Asin kun paanong dai ginibo kan harong an saiyang sadiri, dai man ginibo kan burak na ini an saiyang sadiri. May naggibo kaiyan. An Dios an naggibo kaiyan.\nSabihon mo saiya na pumondo asin dangogon an huni nin gamgam. Dangan hapoton mo sia: “Siisay po an naggibo kan mga gamgam asin nagtokdo sa saindang humuni?” An Dios. An Dios an naggibo kan kalangitan asin daga patin kan gabos na nabubuhay na bagay! Sia an Saro na nagtatao nin buhay.\nPero, tibaad may magsabi na nagtutubod sana sia sa naheheling nia. Tibaad sabihon nia: ‘Kun iyan dai ko naheheling, dai ko iyan tinutubod.’ Kaya may mga nagsasabi na dai sinda nagtutubod sa Dios ta sia dai ninda naheheling.\nTotoo na dai niato naheheling an Dios. Sinasabi kan Biblia: ‘Mayong tawo na nakakaheling sa Dios.’ Mayo nin lalaki, babae, o aki digdi sa daga na nakakaheling sa Dios. Kaya mayo nin maninigong magprobar na igibo nin retrato o imahen an Dios. Sinasabi pa ngani sa sato nin Dios na dai sia igibo nin imahen. Kaya, kun siring, dai maoogma an Dios na kita magkaigwa nin siring na mga bagay sa harong niato.—Exodo 20:4, 5; 33:20; Juan 1:18.\nAlagad kun dai mo naheheling an Dios, paano mo naaaraman na talagang may Dios? Isip-isipa ini. Naheheling mo daw an doros?— Dai. Mayo nin nakakaheling sa doros. Alagad naheheling mo an mga bagay na ginigibo kan doros. Naheheling mong naghihiro an mga dahon paghuyop kan doros sa mga sanga nin sarong kahoy. Kaya nagtutubod ka na may doros.\nPaano mo naaaraman na may doros?\nNaheheling mo man an mga bagay na ginibo nin Dios. Kun nakakaheling ka nin burak o gamgam, nakakaheling ka nin bagay na ginibo nin Dios. Kaya nagtutubod ka na talagang may Dios.\nTibaad may maghapot saimo, ‘Siisay daw an kaggibo kan saldang asin kan daga?’ Sinasabi kan Biblia: “Linalang nin Dios an kalangitan asin an daga.” (Genesis 1:1) Iyo, ginibo nin Dios an gabos na marahayon na bagay na ini! Ano an nagigin saboot mo manongod kaiyan?—\nBako daw na marahayon mabuhay? Nadadangog niato an magagayon na huni nin gamgam. Naheheling niato an mga burak asin an iba pang ginibo nin Dios. Asin nakakakan niato an mga kakanon na itinao sa sato nin Dios.\nPara sa gabos na bagay na ini, maninigo niatong pasalamatan an Dios. Orog sa gabos, maninigo na pasalamatan niato sia para sa pagtao sa sato nin buhay. Kun talagang nagpapasalamat kita sa Dios, may gigibohon kita. Ano daw iyan?— Maghihinanyog kita sa Dios, asin gigibohon niato an sinasabi nia sa sato sa Biblia. Paagi kaiyan ikapaheheling niato na namomotan niato an Kaggibo kan gabos na bagay.\nManinigo na kita magpaheling nin pag-apresyar sa Dios para sa gabos na ginibo nia. Paano? Basaha an nasusurat sa Salmo 139:14 (138:14, “Douay Version”); Juan 4:23, 24; 1 Juan 5:21; asin Kapahayagan 4:11.\nI-share I-share An Kaggibo kan Gabos na Bagay\n‘Linalang ni Jehova an Gabos na Bagay’\nLinalang ni Jehova an mga Hayop!


6 na partisipante sa Ika-5ng Saringsing Writers Workshop, napili - panitikan.ph\n6 na partisipante sa Ika-5ng Saringsing Writers Workshop, napili\nNapili an anom na indibidwal bilang partisipante sa Ika-5ng Saringsing Writers Workshop kan organisasyon nin Parasurat Bikolnon na gigibohon sa CBSUA Training Center, Central Bicol State University of Agriculture sa Pili, Camarines Sur poon Abril 17-19, 2015.\nAn mga kabali ngunyan na taon iyo sinda: Marjory Aquino kan Garchitorena, Camarines Sur; Edwin S. Breva Jr. kan Calabanga, Camarines Sur; Julius D. Bulahan kan Syudad nin Naga; Melchor De Villa kan Balatan, Camarines Sur; Sabina Marites F. Desacola kan Sipocot, Camarines Sur; asin Ian Kenneth Orasa kan Syudad nin Naga.\nNaimbitaran bilang mga panelista na mataong kritika iyo sinda Jose Jason L. Chancoco, Estelito B. Jacob, Eilyn L. Nidea, Frank V. Peñones Jr., Honesto M. Pesimo Jr. asin Irmina V. Torres. Siring man, kabaling matukaw na kritiko sa taonan na hunglonan nin pagsurat an mga myembro kan organisasyon na sinda Bernardo Miguel O. Aguay Jr. (Tagapamayo), Marissa Reorizo- Redburn, Irvin Sto. Tomas asin Jusan V. Misolas.\nAn mga tagapadalagan kan workshop ngunyan na taon iyo sinda Elbert O. Baeta (Paratukdo, CBSUA-Pili), Jerome M. Hipolito (Paratukdo, CBSUA-Calabanga) asin Froy B. Beraña (Presidente, Parasurat Bikolnon).\nParte an aktibidad kan ikalimang taon nin pagkakamukna kan Parasurat Bikolnon, sarong organisasyon nin mga paratulod kan literatura, mga tataramon asin kulturang Bikolnon.\nPara sa iba pang impormasyon, kahapotan o suhestyon dapit sa Saringsing Writers Workshop magpadara nin e-surat sa saringsingwritersworkshop@yahoo.com o dumanan anwww.parasuratbikolnon.webs.com.


VM Legacion, Mendoza masabatan sa business forum\nMaghahampangan an duwang candidatong alcalde sa Ciudad nin Naga bako pa sa debate alagad sa business forum na pigtalaan sa alas 4:00 nin hapon sa Viernes, Abril 5 sa Villa Caceres Hotel, Ciudad nin Naga.\nSinda Bise Alcalde Nelson Legacion asin an negosyanteng Fortunato ‘’Tato’’ Mendoza parejo nang nagkumfirmar na maatendir sa forum na pinapadrenohan kan Metro Naga Chamber of Commerce and Industry Inc. na pinamamayohan ni Ferdinand Sia.\nAn duwa enot nang nagpahayag na dapat mag-debate sinda bako lang sa political forum asin sa gabos na tema sa pagpadalagan kan lokal na gobierno bako lang sa ngaran na negosyo.\nAn agenda sa hampangan kan duwa iyo an isyu sa ngaran na negosyo sa Naga sa tahaw kan padagos nang pag-asenso kan ciudad sa sunod-sunod na pagralaogan kan darakulang mga investor.\nNagpalayog tolos si Mendoza na kun siya an manggana sa maabot na pirilian lokal dapat babaan an pigsisingil na mga buwis siring kan sa negosyo, propriedad real asin ibaba an sinisingil kan ciudad sa mga saradit na negosyante.\nSinabi man ni Legacion na sa presenting lokal na gobierno kan Team Naga igwa na sindang mga pig-iimplementar na programa sa ngaran na negosyo mala ngani padagos na nag-aarabutan sa ciudad an dakul asin darakulang investor.\nHuli kan nagdadakul na mga establisimiento de negosyo, naglalangkaw man an numero na natatawan nin trabajo sa ciudad, sabi pa.\nSa mangyayaring premirong hampangan ninda Legacion asin Mendoza, dakul nang mga negosyante an interesado na mag-atendir nganing makadesisyon sinda kun siisay an dapat magtukaw na masunod na alcalde kan ciudad. (dpa)


Loida Nicolas-Lewis - Wikipedia\nnegosyante, lider sibiko, motivational speaker, autor, asin abogado.\nReginald F. Lewis (nagadan 1993)\nSi Loida Nicolas Lewis (namundag 1942) sarong Filipino-Amerikanong negosyante, pilantropo, lider sibiko, autor, parataram, parasurat asin abogado.\n2 Kun panong nanompongan niya an saiyang agom\nNamundag sa Syudad nin Sorsogon, Filipinas, si Lewis may tolong tugang. An saiyang ama na si Francisco J. Nicolas kagtogdas kan saro sa pinadakulang pagibohan muwebles, an Nicfur. Siya sarong Katoliko. Nagklase siya sa St. Agnes Academy (dati, Academia de Sta. Ines), an pinakaenot na eswelahan katoliko sa Albay. Filipinas. Si Lewis nagtapos sa kolehiyo na cum laude sa St. Theresa's College sarong Katolikong pambabaeng pribadong eskwelahan sa Manila. Nagklase pa man siya Unibersidad kan Pilipinas.\nKun panong nanompongan niya an saiyang agom[liwaton | liwaton an gikanan]\nNanompongan niya an saiyang maaagom si Reginald F. Lewis sa Nweba York sa sarong blind date kan taon 1968 kan siya sarong turista na nakikidagos sa tugang niyang si Imelda, na nataon estudyunte sa Columbia University. Sinda kinasal kan Agosto 16, 1969 sa Manila. Si Reginald Lewis nagin rogaring an Beatrice International kan Desyembre 1987 sa sarong bakalan na nagkahalaga nin $985 milyon asin gibo kaini, ini nagin pinakadakulang negosyo sa Estados Unidos na pagsasadiri nin sarong Afro-Amerikano. An pamilya niya naghubo sa Paris kan taon 1990. Si Lewis naglibot sa iba-ibang parte kan kinaban asin sa Amerika sa pagtolod kan librong biograpiya kan saiyang dipuntong agom, tituladong "Why Should White Guys Have All the Fun?….How Reginald Lewis Created a Billion Dollar Business Empire".\nBilang negosyante[liwaton | liwaton an gikanan]\nSa propesyon sarong abogado, si Loida sarong aktibong lider sa komunidad Filipino sa Estados Unidos. Siya an may pambihirang rekord na pinakaenot na Asyanong babae na nakapasar sa New York State bar na dai nag'adal nin ley sa Amerika. Bilang negosyante, rinanggo siyang numero Uno sa sinasabing "Top 50 Women Business Owners in America" kan magasin na Working Woman kan taon 1994.\nSiya tinutubod na may asset na $600 milyon asin saro sa pinakamayaman na Fil-Amerikano.\nSiya an chairman asin CEO kan TLC Beatrice International Holdings, Inc., sarong 2-bilyon-dolyar na korporasyon nin 64 kompaniya nakabase sa 31 nasyon. An TLC marketer nin sorbetes sa Espanya, sa Canary Islands, an nangengenot na paragibong potato chips sa Irlandya asin paradistribuir nin mga inomon sa Netherlands, Belgium, Pransya, asin Tailandya.\nSi Loida Nicolas-Lewis na sarong parabiyahe na gayo, matalasay magtaram nin Ingles, Pranses, Espanyol, Tagalog asin Bikol.\n↑ http://filipinoachievers.com/2010/06/24/loida-nicolas-lewis-richest-filipina-in-the-world/ Kinua 02-06-14\nPinaghugot gikan sa "https://bcl.wikipedia.org/w/index.php?title=Loida_Nicolas-Lewis&oldid=179805"\nMga namundag sa Sorsogon\nHuring pigliwat an pahinang ini kan 12 Marso 2019, alas 12:00.


Garo man lang medical worker, sinda mga bayani man ta haros dai man mag-uruli sa saindang mga harong lalo an mga reporter na nag-iinterbyo kan mga nanunungdan sa gobyerno, mga doktor kun minsan mga suspetsado pang may mga inpeksyon nin Corona virus.\nAn mga taga-media dai nagrereklamo dawa gurano kasakit kan trabaho. Kun normal ngani an panahon, kun suarin may bagyo o anuman na klase nin kalamidad saka lugod sinda dai nakaka-uli sa harong, harayo sa pamilya ta pirming totok sa trabaho.\nPero kayod sanang kayod.\nAn mga taga-media maguin broadcaster sa tv asin radyo o mga parasurat asin reporter sa peryodiko bantugan sa saindang komunidad, respetado, konsideradong mga opinion/influent lider sa saindang lugar. An problema lang kan mga taga-media ta hard life, maluya an income, maluya an hanapbuhay.\nKun mayong sideline, legal man o illegal, gutom siya asin an saiyang pamilya.\nTotoo yan sa mga taga-media lalo na sa probinsya arog digdi sa Bikol, maguin sa Naga o Legazpi.\nSa Metro Manila medyo marhay an buhay kan mga taga-media. Nagtarapos sa mga bantugan na eskwelahan arog kan UP, FEU, PUP, nag-adal nin journalism kaya pagpoon ninda sa trabaho igwa sinda nin bastanteng preparasyon kaya nakakahagad nin halangkaw na suweldo asin dakol na benificio.\nAn mga may sadiri kan broadcasting network asin mga diyaryo o magasin darakulang negosyo o korporasyon na may dakulang kapital duman sa Metro Manila.\nAlagad digdi sa probinsiya, an mga may sadiri nin estasyon asin diyaryo lokal saradit man sanang negosyo kaya dikit o mayo nin pansuweldo.\nLalo na ngonyan sa panahon nin ECQ asin lockdown. Bukas an radyo, tv asin peryodiko lokal, pero sarado an mga negosyo an mga tao yaon lang sa laog kan mga harong.\nAn ibang mga trabahador, obreros asin empleyados mayo nin guibo, mayo man nin suweldo pero an mga taga-media may trabaho pa.\nSa totoo lang kadakol akong naka-ulay nin mga taga-media na sige an aragrangay ta tios na marhay.\nPero an kadaklan sainda decidido pang magtrabaho sa ngaran kan servicio publiko.\nIgwa man pati sinda nin media pass tanganing makalibot-libot na dai na-iistorbo sa mga checkpoint.\nSa panahon na ini na may Social Amelioration Program(SAP) para sa mga kinapobrehan o poorest of the poor, mga Senior citizen, mga PWD’s asin nawaran nin trabaho o hanapbuhay dahil sa Covid, an mga taga-media mayo lamang.\nSabi igwa man an PIA, an opisina ni Sec. Martin Andanar asin pati ngani daa an NGCP na igwa nin sadiring media organization na working press corps mayo man pana-o.\nMagayon ta igwa nin ibang politiko na dakula an puso asin hararom an bulsa ta dai nakakalingaw asin nagtataga- witik man.\nSabi an media iyo an pig-aapod na fourth estate o ika-apat na harigui kan sosyodad, ta kun mayo yan taguilid an kinaban. Sa panahon kan mga fake news ngonyan orog na sa social media mahalaga an servicio kan mass media sa pagpalakop nin tamang bareta asin impormasyon kaya dapat pagui-anon man an buhay kan mga media men.\nTawan nin gabos na beneficio lalo an regular na halangkaw na suweldo tanganing mamantenir an saindang iginagalang na estatura sa komunidad.\nIna-apodan niyato an mga nanunungdan sa gobyerno asin sa pribadong sektor asin KBP na matawan nin pusog na Social Amelioration Program an mga taga-media o sa simpleng tataramon Media Amelioration.\n(Kaayon sa media men, an mga technician, office employees kan broadcast, sa print mga trahabador sa imprinta asin opisina kan diyaryo).


Home / Albay / Bicol / Bicol News / Daraga / News / Sorsogon / 2ng trabahador sa construction nakuryente, pareyo gadan\n2ng trabahador sa construction nakuryente, pareyo gadan\nBicol Standard Newspaper Sunday, June 04, 2017 Albay, Bicol, Bicol News, Daraga, News, Sorsogon\nLEGAZPI CITY (Bicol Standard) — Maka triste an nangyaring aksidente na sinapo ni Glenn Joy Buela, 22, residente kan Barangay Putiao, Pilar, Sorsogon, na binawian nin buhay sa sa Barangay Salvacion, Daraga, Albay.\nAn victima nagtatrabaho bilang welder sa ginigibong Covered Court sa nasambit na barangay.\nBase sa report ngonian na hapon, pig confirmar ni Punong Barangay Justo Lumaban kan Barangay Salvacion na an victima nag wewelding kan trusses kan ginigibong Covered Court kan aksidenteng nakadoot an lawas sa kuryente, kaya nahulog hale sa halangkaw na parte kan saiyang pig tatrabahohan.\nIpinaliwanag sa bareta na nin huli sa pagkahulog kan victima nakatama an saiyag lawas sa kudal na gibo sa angle bars, asin duman siya napugotan nin payo\nAn ginigibong Covered Court contratado kan Numerical Construction and Supply.\nMientrastanto, si Roger Altiche kan Albay Power Energy Corporation (APEC), nagsabi na an victima mayo nin protective gear, kaya dapat an gabos kutang trabahador, igwa kun kaini bilang paseguro sa buhay.\nSabi pa ni Altiche, si Buena nakadoot an lawas sa primary line kan kuryente kan dipisil talagang makakasalvar huli sa kusog kan kuryente.\nAn saro pang construction worker na nabistong si Jay-R Lorenzana, na taga Putiao, Sorsogon an ipig declarar man na gadan na ta nakuryente man.\nNagpapadagos na ginigibo kan pulis an imbestigasyon.\n2ng trabahador sa construction nakuryente, pareyo gadan Reviewed by Bicol Standard Newspaper on Sunday, June 04, 2017 Rating: 5


Comelec balik sa satellite registration sa barangay\nKaipuhan man giraray na igwang koordinasyon an Commission on Election (Comelec) sa opisyales de barangay antes kan saindang pagluwas sa opisina nganing ibuelta an satellite registration sa mga aplicanteng registrant.\nSi Abogado Maico Julia Jr. Election Officer kan Ciudad nin Naga asin opisyal na parataram kan Comelec Camarines Sur nagpahayag kaini matapos magpaluwas nin resolusyon an commission na nagmamando sa mga election officer na puede nang ipadagos an satellite registration sa barangay.\nAn saindang opisina central iyo an nagpaluwas nin desisyon na cancelaron muna an satellite registration duwang bulan na an nakakaagi sa tahaw kan padagos na paglangkaw kan caso sa coronavirus disease alagad dai palang nahahaloy nagpaluwas naman nin resolusyon na binabalik an pagluwas sa mga barangay kan Comelec.\nAn resolusyon kan commission mantang sa ibang mga rehiyon hababaon pa an nagpapalista sa mga opisina lokal kan Comelec na apektado kan halangkaw na caso kan Covid-19.\nAn pagbaba sa mga barangay nganing matabangan an mga calificadong votantes na magpalista asin makaparticipar sa maabot na ehersisyo pulitikal sa maabot na pirilian lokal asin nasyonal sa May 2022.\nIgwa pang natatadang apat na bulan antes matapos an continuing registration sa Septiembre 30, 2021.\nAn Camarines Sur piglalaoman na masakat sa labi sa 1.5 milyon an rehistradong votantes kabale na digdi si premirong maboto na nag-eedad nin 18 anyos. (dpa)


Home / Bicol News / Drugs / Legazpi City / News / Sorsogon / 25 kilos nin Cocaine, pigsusupetsarang hali sa sarung taiwanese vessel na naglubog sa Northern Samar\n25 kilos nin Cocaine, pigsusupetsarang hali sa sarung taiwanese vessel na naglubog sa Northern Samar\nBicol Standard Newspaper Friday, January 05, 2018 Bicol News, Drugs, Legazpi City, News, Sorsogon\n24 kilos nin cocaine, pigsusupetsarang hali sa sarung Taiwanese vessel\n(Kua ni Vince Villar)\nLEGAZPI CITY -- Nagsususpetsa an mga otoridad na hali sa sarung taiwanese vessel na luminubog sa Northern Samar an P125 million na kantidad kan cocaine na nakua kan sarung parasisira sa sarung tourist spot sa Matnog, Sorsogon.\nMagigirumduman na kan January 3, 2018 o Miyerkules nin Hapon, nakua kan parasirang si Robert Galvez y Frado, kan Brgy Calintaan, an sarung kolor blue na container na naglalaman nin mga nakapack na mga cocaine, sa laog kan Juag Lagoon, sarung lugar na pig aatamanan nin mga 1st class na sira asin dayuhon man kan mga turista huli ta agihan ini pasiring sa Subic Beach.\nSa Presscon na ginibo sa laog kan Camp Gen Simeon Ola sa Legazpi City, inihayag ni Pol Chief Supt Antonio Gardiola, Regional Director kan Police Regional Office 5 (PRO-5), na kan January 2, 2018, sarung Taiwanese Vessel, na may pangarang Jing Ming 16, an nagpaabot nin distress call sa Coastguard matapos na abuton nin raot nin panahon sa kadagatang sakop kan Pambuhan, Northern Samar.\nLuminubog an nasabing barko alagad Antes na nasapod an mga crew, nahiling suboot na inurula sa kadagatan an ibang mga lunad na kontrabando.\nSa ngonyan pugol na kan mga otoridad sa Region 8 an 9 na narescue na mga crew na kinababalihan nin 6 Chinese, 2 Hongkong National, asin 1 taiwanese.\nPigpaplanuhan na ngonyan na magsagibo nin search operation an laog kan barko kun makakaya pang sisidon ini ngani maaraman kun ano nanggad an mga kargamento kan mga ini.\nSegun kay Gardiola, nakipag koordinar na suboot an gobyerno kan PIlipinas sa Taiwan, kung saen, napag araman na sarung Ghost Vessel an nasabing barko o nangangahulugang undocumented ini.\nDahil digdi kun kaya nagkusog an pagtubod kan PNP asin PDEA na posibleng hali man nanggad digdi an nakuang mga Cocaine sa Matnog, SOrsogon.\nKatakod kaini, nagpaluwas naman nin aviso an PNP sa mga parasira sa palibot kan kadagatan kan Northen Samar sagkod sa Bicol na mag osep tulos sa sainda pag may nanutarang mga kargamento na nagpapataw pataw.\nNaglilibot naman ngonyan an Phil Navy katabang an phil Airforce para sa posibleng pagkakarecover kan iba pang kontrabando\nMiyentrastanto, nagtutubod an Phil Drug Enforcement Agency o PDEA Bicol na bako sa PIlipinas planong ibagsak an nasabing mga droga.\nSegun kan Director Christian Frivaldo, mga high end drugs an nakua asin dae man ini kayang bakalon kan mga ordinaryong mga Pilipino.\nSa bilog na nasyon, 1 to 2 porsyento sana kan mga Pinoy an naggagamit nin drogang ini huli sa labing kamahalan bakong siring kan Shabu na inaapod man na Poorman’s Cocaine.\nSa pagkakarkulo kan PDEA, nasa P5 milyones an kantidad kan kada bulk o Kilo kan nakuang Cocaine alagad triple pa an presyo kaini kun ipapabakal na sa mga users.\nBako siring kan shabu, na an sarung kilo, makantidad sana nin P5 milyones pag naka abot na sa mga users.\nNagtutubod si Frivaldo na hale nin Latin America o kaya man Brazil an mga Cocaine na nakua base sa packaging o labeling kan droga.\nSa ngonyan nasa pangangataman kan Regional Crime Laboratory an mga Cocaine ngani na darahon sa Camp Crame para ipa test an purity kaini.\nMatapos kaini, saka pa sana ididispatsa ngani rauton sa paagi kan incinerator o pagsulo.\nSegun kaya kay Director Frivaldo, dae nararaot an Cocaine kan simpleng paglublob sa tubig o pagtalbong sa daga kun kaya pwede pa ining i-recycle. (vince Villar)\n25 kilos nin Cocaine, pigsusupetsarang hali sa sarung taiwanese vessel na naglubog sa Northern Samar Reviewed by Bicol Standard Newspaper on Friday, January 05, 2018 Rating: 5